text:
VAKURU vemakereke semafundisi vari kukurudzirwa kuti vasape dzidziso kana mharidzo dzinoshoropodza vanhu vari kunwa mapiritsi ezvirwere zvakasiyana, zvikuru maARV mumachechi vachivati vanofanira kupona nekutenda chete.
Vachitaura paMary’s Lutheran Church, kuChitungwiza nguva pfupi yadarika, national co-ordinator weInternational Network Religion of Leaders Living with HIV/AIDS, VaZvidzai Chiponda, vakati vamwe vakuru vemakereke vanombunyikidza vatendi kuburikidza nemharidzo inomhura vanenge vachinwa maARV.
“Vanhukadzi ndivo vari panjodzi huru nokuda kweHIV neAIDS mumakereke nokuti ndivo vakawanda nokudaro vamwe vafundisi nemaporofita vanowanikwa vachivarambidza kuenda kuzvipatara kunoongororwa utachiona hweHIV.
“Avo vanacho kare havabvumirwi kutora mapiritsi vachinzi vanofanira kutenda chete kuti Mwari vanoporesa uye ukanwa mapiritsi kuratidza kuti kutenda kwako kushoma.
“Izvi zvapa kuti chirwere chitadze kudzikira nokuti muchipositori murume anoita vakadzi vake hobho hapana anomubvunza apa kunoongororwa denda iri havaende.
Ukuwo kune vechiPentercost munhu anonzi kutenda chete chete ndiko kunoporesa chirwere.
“Zvino tingakunda sei isu tichiomeserana kudai?” vakadaro VaChiponda.
Chamangwiza weSAFAIDS, Mai Tariro Chikumbirike, vakatsinhira vachiti vatungamiri vemachechi ngavasape vanhu tariro inovakanganisa kuti vasanwe mapiritsi.
“Tinoti kuvakuru vemachechi ipai vanhu tariro pahosha iyi kwete kuvati vasanwe mapiritsi nekuti hakuna munhu ane kodzero yokuudza mumwe kuti asachengetedza utano hwake.
“Munhu ngaanwe mapiritsi uye zvidzidzo zvekudzivirira zvitaurwe mumakereke kana paine aponawo neminana, aiwa ndizvozvo asi mapiritsi munhu ngaanwe,” vakadaro.
Mumwe mudzimai aimbove muporofita weJohane Masowe, Mai Margaret Cement, vakati vakaonekwa kuti vaive neutachiona hweHIV muna 1998 ndokutanga kunwa mapiritsi.
Zvisinei, vanoti mumwe muporofita wepasowe ravaipinda akavati vainge vaton’ora nekuda kwemapiritsi avainwa ndokubva vambomira kuanwa dakara vazorwarisa.
“Ini ndakabatwa utachiona muna1998 ndokutanga kunwa mapiritsi asi mumwe muporofita akazozviziva ndokunditi handina denga randaizopinda ndainge ndan’ora uye kuti ndaive pfambi kunyangwe ndainge ndisina kumboita gumbo-mumba gumbo-panze.
“Ndakazombomira kunwa mapiritsi angu madzibaba ava vati vaizondishandira kusuka ropa rangu asi ndakaona ndotorwarisa ndikaita nhumbu mwana wacho akafa nokuti ndainge ndisisiri kunwa mapiritsi.
“Ndakapera kuonda ndikapotsa ndafa apo ndakazoita sarudzo yokubuda muchechi iyi ndokutanga kunwa maARV kusvika ndabata imwe nhumbu ndokuita mwana wangu uyo ainge asina chirwere. Iye zvino ndine vana vangu vana vakati gwindiri,” vakadaro Mai Cement.


c: text/html

text:
Somalia
Somalia inyika iri muAfrika muNyanga yeAfrika. Inoganhurana nenyika dzinoti: Ethiopia iri kumadokero; Djibouti kumaodzanyemba kwakadziva kumadokero; Gulf yeAden kumaodzanyemba, Gungwa India (Indian Ocean) kumabvazuva neKenya kuchamhembe kwakadziva kumadokero. Somalia ine nyanza yakarebesesa muAfrika yose.[1] KuSomalia kunonyanyogara kuchipisa kuchivawo nemhepo dzemonsoon nekunaya kusina kuwanda.[2]
Somalia ine hugari hwemamirioni 10. Ruzhinji rwevagari veSomalia (85%) vanobva muchikwata chevanhu (paChirungu ethnic group) cheVaSomali vagara varimo kubvira kare. Hugari hwasara ndehwevanhu vemamwewo marudzi. Vazhinji vevanhu ava vanogara kuchamhembe kwenyika. ChiSomali nechiArabiki ndiwo mitauro yemumahofisi muSomalia, mitauro iyi ichibva mumhuri yemitauro yeAfro-Asiatic. Vanhu vazhinji vemuSomalia vatendi veIslam, vazhinji vari maSunni.[3]
Kwakawanikwa ruzivo[chinja | edit source]
- ↑ International Traffic Network, The world trade in sharks: a compendium of Traffic's regional studies, (Traffic International: 1996), p.25.
- ↑ [1]
- ↑ Middle East Policy Council – Muslim Populations Worldwide [2]

robotstxt: allowed

filter: keep


text:
Zvakanaka Here Kuti vaKristu Vashandise Zvokuzvidzivirira Kubata Pamuviri?
Mhinduro yeBhaibheri
Jesu haana kurayira vateveri vake kuti vave nevana kana kuti vasava navo. Pavadzidzi vaJesu hapana kana mumwe chete akambopa murayiro panyaya iyi. MuBhaibheri hapana panoratidza kuti zvakaipa kushandisa nzira dzokuzvidzivirira nadzo kubata pamuviri. Panyaya iyi, zano riri pana VaRoma 14:
Mumwe nomumwe wedu achazvidavirira kuna Mwari.”
Vakaroorana vakasununguka kuzvisarudzira kana vachida kuita vana kana kuti kwete. Vachasarudza kuti vanoda vana vangani uye vachavaita riini. Kana murume nomudzimai vakasarudza kushandisa nzira yokuzvidzivirira kubata pamuviri isiri yokubvisa pamuviri, ichocho chisarudzo chavo uye ndivo vachazozvidavirira. Hapana anofanira kuvatonga.


text:
Chizinganhare (cellphone) imhando yerunhare isina waya dzakabata kwairi inoshanda nemasaisai emhando rwe "radio". Nokumwe kutaura inonzi nharembozha.
Shoko rokuti chizinganhare rinotoredzera kubva pachizinga chinogadzirirwa huchi nenyuchi chine madowo ane kuumbwa kwakaita gonyanhanhatu. Kushanda kunoita chizinganhare ndekwekuti chinotambira nokupa mashoko kunharire iri pedyo. Nharire dzinopana nokutapurirana mashoko, cellphone dzotapurirana nenharire iri pedyo.
Nharire idzi (Base Stations) dzinenge dzakawanda; nharire imwe neimwe inenge iri munharaunda yayo mainotapurirana mashoko nezvizinganhare. Nharaunda dzenharire dzakarongeka nokubatana sokurongeka nokubatana kwakaita madowo ari pachizinga chehuchi hwenyuchi. Chiumbwa chenharire chakaita gonyanhanhatu nguva zhinji; "network" yobatana sezvakaita chizinga chehuchi. Saka zita rokuti chizinganhare rasarudzwa.


text:
Chirungu
Chirungu (English) mutauro unotaurwa serurimi rwamai kunyika yeBritain. Mutauro uyu wakapararira Pasirose kuburikidza nokutapwa kwakaitwa matunhu mazhinji nevanhu vakabva kuBritain vachienda kuCanada, United States of America, Australia, New Zealand, South Africa nedzimwewo nyika.
Mutauro weChirungu uchiri ndiwo mutauro unoshandiswa kuita zvemabhizinisi, kudzidza, kunyora mutemo kunyika dzakanga dzakatapwa. Nyika zhinji dzemuAfrica hadzisati dzasvika pakuita zvinyorwa zvemitemo, bhizinisi nemitauro yavanhu vatema venyika dzemuAfrica.


text:
Sasauka
Muzvidzidzo zvinoti: fundoyetsimba netaranyika, kusasauka (Evaporation) zvinoreva kushanduka kubva pakuva mutuvi (liquid) kuenda pakuva mupfunga wemvura (water vapour). Somuenzaniso, mvura inosasauka kubva munzvimbo dzayakaungana senzizi, nyanza, negungwa. Mvura inosasauka kuburikidza nekupisa kwezuva, uye kupeperutswa nemhepo.
Kusasauka kwemvura rimwe danho paNhevedzwa dzeMvura. Vamwe vatauri vanoti kukwaika kwemvura.
Kurerutsa Mutauro[chinja | edit source]
- Kwakaidza tumvura twomugungwa kuti uwane munyu.
- Mvura yomu tsambakodzi yati kwaka.


text:
Ziso
Ziso (eye in English) ndiyo nhengo yemuviri inogamuchira chiedza kubva kunze kuti tikwanise kuona zvakatikomberedza. Ziso richinge ragamuchira chiedza rinotumira zvagamuchirwa kuhuropi uko kunovakwa mufananidzo wechinhu chiri kupa chiedza ichi. Pari kudzi chiedza pari kurehwa chiedza chinobva pazvinhu zvose zvatinooona tichisanganisira kubva pazuva kana mwenje. kuti mumhu aone chinhu ziso rinenge ratogamuchira chiedza kubva kune chinhu chiri kuonekwa.
Vanhu nemhuka zhinji vane maziso ari pamusoro kana kuti pamaburi ari padehenya. Maziso ane ruvara rwakasiyana-siyana pavanhu vakasiyana.
Madzengerere (hazy vision) zvinoreva kana munhu asiri kuona zvakanaka imwe nguva chinhu chimwe chichiita kunge zviviri kana kusanatsa kuoneka panotangira chiro nepachinogumira kana kusanatsa kuona chimiro chechinhu kuti chakadini.


text:
VECHIDUKU VANOBVUNZA KUTI
Zvinokosha Here Kuva Munhu Ane Tsika?
‘Vanhu havandikwazise saka ndingavakwazisirei?
‘Zvine basa here kuti nditi “ndinokumbirawo,” “mazvita,” kana kuti “pamusoroi”?’
‘Handioni chikonzero chokuti ndiremekedze vanun’una kana hanzvadzi dzangu nokuti ndevemumhuri.’
Pane zvataurwa pamusoro apa, pane zvaunobvumirana nazvo here? Kana zviripo, ungangove uri kuzvitadzisa kuwana zvinhu zvakanaka zvinobva pakuva netsika dzakanaka!
Zvaungaita kuti uve netsika
Kuva netsika dzakanaka kunokubatsira pazvinhu zvitatu zvinotevera:
Maonerwo aunoitwa nevamwe. Mabatiro aunoita vamwe anoita kuti vamwe vakuone zvakanaka kana kuti zvakaipa. Kana uine tsika, vanhu vachakuremekedza. Kana usina hanya zvichaita kuti vamwe vasafunga nezvako panomuka mikana yebasa kana zvimwewo zvinhu. Bhaibheri rinotiwo, ‘munhu ane utsinye anozviunzira dambudziko.’
—Zvirevo 11:17.
Kuwirirana kwaunoita nevamwe. Bhaibheri rinoti: ‘Pfekai rudo nokuti runoita kuti pave nokubatana.’ (VaKorose 3:14) Izvi zvinonyanya kushanda kuvanhu vanenge vari shamwari neshamwari. Kana uine tsika uye uchibata vamwe zvakanaka zvichaita kuti vamwe vade kushamwaridzana newe. Ndiani anoda kushamwaridzana nemunhu ane utsinye uye anogumbura vamwe?
Mabatirwo aunoitwa nevamwe. Jennifer anoti, “Kana uchibata vamwe zvakanaka zvichapedzisira zvaita kuti kunyange vaya vanonzi havaite vagumisire vava kukuitira zvakanaka.” Asi kana usingabati vamwe zvakanaka muchawedzera kutatsurana. Bhaibheri rinoti: ‘Muchayerwa nechiyereso chamuri kuyera nacho vamwe.’
—Mateu 7:2.
Chinhu chinokosha chaunofanira kuziva: Mazuva ose tinosangana nevanhu vakasiyana-siyana. Maitiro ako ndiwo achaita kuti vakuremekedze kana kuti vasakuremekedze. Saka zvinokosha kuva munhu ane tsika!
Zvaungaita kuti uve netsika
Imbozviongorora kuti une tsika dzakadini. Zvibvunze kuti: ‘Ndinotaura nevanhu vakuru zvine ruremekedzo here? Kangani pandinotaura mashoko okuti “ndinokumbirawo,” “mazvita,” kana kuti “pamusoroi”? Pandinenge ndiine vamwe, ndinombokanganwa nezvavo here ndava kubaya-baya foni? Ndinoremekedza vabereki, vanun’una kana hanzvadzi dzangu here kana kuti ndinongoita zvachero nokuti ndevomumhuri?’
Bhaibheri rinoti: “Pakukudzana tungamiriranai.”
—VaRoma 12:10.
Ronga zvaunoda kuzoita. Nyora zvinhu zvitatu zvaunoda kugadzirisa patsika dzako. Kana ari Allison ane makore 15, akati anoda “kuzonyatsoteerera vamwe pavanenge vachitaura kwete kuti iye angoramba achitaura.” David ane makore 19 anoti anoda kudzidzira kuti asabaya-baya foni kana aine vomumhuri kana shamwari. Anoti “Kuita izvi hakusi kuremekedza vamwe nokuti unenge uchivabata sokuti havakoshi kupfuura zvauri kuita pafoni.” Edward ane makore 17 anoti anoda kusiya tsika yokudimburira vamwe vari pakati pokutaura. Kana ari Jennifer ambotaurwa kare, anoti ari kuda kugadzirisa unhu hwake kana aine vanhu vechikuru. Anoti “Ndaingoti ‘mhoroi’ ndobva ndaenda kune vezera rangu. Asi iye zvino ndava kuzvipa nguva yokuti ndikurukure navo uye izvi zviri kundibatsira chaizvo kuva netsika!”
Bhaibheri rinoti: ‘Ivai nehanya nezvinodiwa nevamwe kwete chete zvamunoda imi.’
—VaFiripi 2:4.
Pazvinhu zvawanga wakanyora, ndezvipi zvauri kugona? Kwemwedzi wose ongorora mataurire uye maitire ako pazvinhu zvaunoda kugadzirisa patsika dzako. Panopera mwedzi, zvibvunze kuti: ‘Zvandave ndichiita zvandibatsira sei pakuva netsika? Ndichiri kuda kugadzirisa papi?’ Chironga zvimwe zvaunoda kuzogadzirisa.
Bhaibheri rinoti: “Zvamunoda kuti vanhu vakuitirei, vaitireiwo saizvozvo.”
—Ruka 6:31.


text:
Rudzi rwaIsrael
Rudzi rwemaJudah (Jews in English) rudzi rwevanhu vane madzitateguru akabva kunyika yeIsrael vari vanhu vakazvarwa nevanakomana gumi nevaviri vaJacob . Nhoroondo yerudzi urwu inotevedza madzibaba avo ane mazita akanyorwa muBhaibheri vanoti: Abraham; Isaac; naJacob. Urwu ndirwo rudzi rwakatungamirwa naMoses kubuda muEgypt rwudzi urwu rwakapiwa Mitemo gumi yaMwari iyo yaidzidziswa naMoses apo akabva kunosangana naMwari pagomo reSinai.
Hugari hwemaJudah[chinja | edit source]
Kune maJudah achiriko anogara munyika yeIsrael inova nzvimbo yavanokoshesa senyika yechipikirwa chakaitwa pakati paMwari namadzibaba avo. MaJudah akawanda vakapararira Pasirose vaine hugari hwakawanda munyika dzinoti: USA; France; United Kingdom; Russia Argentina; Brazil nedzimwewo nyika.
Kuno kuAfrica maJudah vane hugari hwakawanda kunyanya muSouth Africa; hugari hwavo hunoda kusvika 71,100 munyika iyi. MuSouth Africa maJudah vakauya panguva yekupambwa kwenyika iyi, vamwe vachizouya munguva yohutongi hwevachena. Kune maJudah ari muSouth Africa akabva kuRussia uye kunyika dziri kumavirira kweRussia. Nyika idzi dzinosanganisira Lithuania; Poland; Estonia neLativia.
MaJudah muZimbabwe[chinja | edit source]
MaJudah akauya muZimbabwe panguva yakauya Varungu ndokuumba Chita chavo chemaJudah mugore ra 1895. Ichi chita chaitungamirwa naJoe van Praagh akava Mayor wechiJudah wekutanga muguta reHarare. Milton Park muHarare ine mugwagwa wakapiwa zita raJoe van Praagh. MuGuta reKadoma kwakambova naMayor wechiJudah akagadzwa mugore ra1956; murume uyu ainzi Robert Sternberg.
Hugari hwemaJudah munyika yeZimbabwe hwaderera kubva pahwaive panguva yeRusununguko. Vamwe vavo vakatamira kuSouth Africa, vamwe vachienda kuIsrael, USA nekuEurope. MaJudah anozivikanwa munhoroondo yeZimbabwe anosanganisira: Alfred Beit; Dr Michael Gelfand; Professor Laurence Levy; Joe van Praagh; B.S Leon; Sam Levy; Gary Thompson nevamweyo.
Nobel Prize[chinja | edit source]
Mubayiro weNobel Prize wakavambwa mugore ra1901 nemururme ainzi Alfred Nobel akazvarwa kunyika yeSweden. Mibayiro yezvikamu zvinoti: Physics, Chemistry, Physiology or Medicine, Literature, and Peace yakatanga kupiwa mugore ra1901. Peace Prize inopiwa kuOslo, Norway, mimwe mibayiro inopiwa kuStockholm, Sweden. Kunonzi chikamu gumi nemanomwe kubva muzana (18%) chemibayiro yeNobel Prize chakatorwa nemaJudah kubva pakavambwa mibayiro iyi.
Rutsvamhumburu[chinja | edit source]
Rutsvamhumburu kana kuti Holocaust kuChirungu raiva jambwa rokuurayiwa kukuru kwemaJudah munguva yakarwiwa Hondo yePasirose yeChipiri. Urwu rushambwa rwakatungamirwa naAdolf Hitler neBato reNazi avo vakakonzera kuurayiwa kwemaJudah vaigara muGermany nevamwe vaigara kune mamwe matunhu akanga akapambwa neGermany munguva iyi kuEurope. Nyanzvi dzenhoroondo dzine fungidziro yokuti maJudah vakaurayiwa nejambwa iri vakasvika mamiriyoni matanhatu (6m). Shoko rekuti Holocaust rinoreva burnt whole, saka kwedu kuChiShona kwanzi rutsvamhumburu kureva kuti muviri wemunhu waipiswa uri mhumburu kuita dota pasina chaisara.


text:
Cameroon
Cameroon inyika iri muAfrica iri kumadokero kweDunhu rePakati peAfrica.
Nyika dzakakomberedza Camerron dzinoti: Nigeria kumadokero; Chad kumaodzanyemba kwakadziva kumabvazuva; Central African Republic kumabvazuva; nekuchamhembe kune Equatorial Guinea, Gabon, neRepublic of the Congo. Cameroon ine zita remadunhurirwa rokuti Africa doko nokuda kwehuwandu hwevanhu vakasiyana tsika nemagariro uye uwandu hwezvishongo zveketanyika. Nyika iyi yakashongedzwa nezvinoti: makomo, masango anonaya mvura; makura uye magwenga. Nzvimbo iri pakanyanya kukwirira ndiro Gomo reCameroon riri kuchamhembe kwakadziva kumadokero. Maguta makurusa ndiwo anoti Douala, Yaoundé neGaroua. Cameroon ine mapoka endimi dzinotaurwa anodarika 200.
Nyika iyi inozivikanwa nokuda kwemhando yayo yemimhanzi kunyanya makossa nebikutsi uye chikwata chenhabvu chine mukurumbira wekugona nhabvu. French neEnglish ndiyo mitauro yekumahofisi.


text:
Leopold Takawira
Leopold Takawira igamba rehondo yeChimurengayakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain. .
Leopold Takawira (1916-1970) akanga ari Vice President we Zimbabwe African National Union (ZANU). Murume uyu akanga ambotsigira National Democratic Party (NDP) pashure akazotsigira Zimbabwe African People's Union (ZAPU) .Leopold Takawira waizivikanwa nemutupo wake we Mhazi kana kuti 'Shumba yeChirumanzi'
VaTakawira vakazvarwa ku Chirumanzi, Victoria district mugore 1916. Vakadzidza muzvikoro zveRhodesia vakazonorava zvokuva mudzidzisi ku Mariannhill muguta re Natal, South Africa. VaTakawira vakazova Headmaster we Chipembere Government School ku Highfield. Vakazosiya basa rokudzidzisa vachinoshanda na Colonel David Stirling we Capricorn Africa Society, uko vakanoitwa Executive Officer.


text:
NHARIREYOMURINDI JUNE 2014
Maonero Anoita Mwari Kusvuta
Kuziva zvinofungwa naMwari kunogona kukubatsira kusiya fodya.
Dambudziko Renyika Yose
Nei richiramba riripo pasinei nezviri kuitwa kuti rimiswe?
Mwari Anoona Sei Kusvuta?
Bhaibheri haritombotauri nezvefodya, saka tingaziva sei?
Wakamboravira Chingwa Choupenyu Here?
Nei Jesu akati aiva chingwa choupenyu uye chingwa chakabva kudenga?
Ndichazomboona Madzitateguru Angu Here?
Bhaibheri rinoti Mwari achamutsawo vanhu vasina kururama kubva murufu. Achaitirei izvozvo?
Varume Vatatu Vaitsvaka Chokwadi Kuma1500
—Vakawanei?
Capito, Cellarius, naCampanus, vakaita zvakazoita kuti vapikisane neChechi yeRoma nevakabuda mairi.
Mibvunzo yeBhaibheri Inopindurwa
Chinangwa chekuvapo kwenyika chichazadziswa here?
Zvimwe Zviri paIndaneti
Kutambura Kwatiri Kuita Kunokonzerwa naMwari Here?
Munhu wose anogona kusangana nematambudziko kunyange vaya vanonamata Mwari. Nemhaka yei?


text:
HARARE
—
Mupepeti webepanhau re Sunday Mail, Va Edmund Kudzayi, vachagara vari mujeri kusvika mwedzi unouya sezvo hurumende ichiti haisati yagadzirira zvakakwana kuti ipe mhinduro yayo pachikumbiro chakasvitswa kudare repamusoro naVa Kudzyi chekuti vapihwe mukana wekubhadhara mari yechibatiso pamhosva yavari kupomerwa.
Gweta rehurumende, Va Tawanda Zvekare, vati mapepa echukimbiro chaVa Kudzayi akawandisa zvokuti vanotoda nguva yakareba yekuti vagokwanisa kupa mhinduro yavo zvizere. Vati vachakwanisa kunge vapa mhinduro yavo musi 1 Chikunguru izvo zvanzi negweta raVa Kudzayi, Va Everson Chatambudza, hazvina kuipa.
Va Chatambudza vati vanongoda zuva rimwe chete kuti vapindurewo zvinenge zvataurwa nehurumende zvabva zvapa mutongi wedare, Amai Ester Muremba, kuti vati nyaya iyi idzoke kudare musi wa 3 Chikunguru.
Va Edmund Kudzayi nemukoma wavo Phillip, vari kupomerwa mhosva yekuronga zvekupidigura hurumende pamwe nekushambadzira mashoko anosvibisa zita rehurumende vachishandisa peji riri padandemutande pa Facebook iro rinozivikanwa nezita remadunhurirwa rekuti Baba Jukwa.
Vaviri ava vari kuramba mhosva dzavari kupomerwa idzi uye Va Edmund Kudzayi vanoti pane vakuru-vakuru mu Zanu PF vakakonzeresa kuti vasungwe vachityira kuti vangabuditswe pachena naivo Va Kudzayi sezvo vakuru-vakuru ava vari ivo vaipa mashoko aziobuditswa na Baba Jukwa pa Facebook.
Va Kudzayi vanoti vakanga vachishanda nebazi rinowona nezvekuchengetedzwa kwenyika pamwe mapurisa vachishandisa hunyanzvi hwavo munyaya dzema computer kuti vatsvage kuti Baba Jukwa chaivo ndiani.
Zvichakadai, mashoko aburitswa nebepanhau re Zimbabwe Independent anoti pane makurukota ehurumende, vari muchiuto, mapurisa pamwe nevasori vangangosungwa nenyaya ya Baba Jukwa.
Mapurisa anonziwo ari kutsvaga mupepeti webanhau iri, Dumisani Muleya, asi havasi kutaura kuti vari kumudireyi. Muleya anonzi ari pazororo.
Nyaya Ina Thomas Chiripasi


text:
Murume uyu handichamude
Pamusoroi Mai Chisamba nedare reSunday Mail rinoremekedzwa. I was living in England with my husband since 1998. A few years after we arrived he suddenly changed and started cheating on me with a woman from AFM. I persevered semunhu aidawo kuchengetedza imba yake. We have three kids together.
The relationship became very abusive although he never physically hit me because mapurisa domestic violence havajaidze. But he would talk to another woman on the phone ndirimo. He would insult me and say I was fat. I tolerated all this.
Sometime in 2005 he dumped his AFM woman and started dating kamwe kamwana, kamuZimbabwean, tupfambi twemuLondon and he decided to leave the house.
I tried his relatives, but they could not help me and were actually taking his side, masisters ake especially.
Things got very tough for me with three young kids and I decided to leave England and come back muna 2006. I had just 4 000 pandakasvika muna 2007 and went to live with my brother. As fortune would have it I discovered dzekuburner mari idzi and started using my contacts to make money ndichichinja mari. I bought a house in four months, believe it or not.
Now I drive a nice car and I have a number of properties in Harare and I am sending my kids to good schools.
In January my ex-husband was involved in an accident akaremara from the waist down. Kagirlfriend kakamutiza. He then came back to Zimbabwe and went to live with his relatives, but vakamutadzawo. Three weeks ago ndakasvika pamba ndichiwona aripo nehama dzake zvichinzi tauya nemurume wako haungamurambe nekuti chava chirema. They left him at my house.
I had not managed to divorce him and he is now threatening to take half of everything I have if I do not let him back into my life. Ndoita sei? I don’t want to share my hard work with this evil man. What is worse is my kids seem to be happy to see him and they are getting along when he abandoned them. I am so miserable I don’t know what to do. Please help. — Honest Lady, Harare
RESPONSE
Tsamba yako yandisiririsa zvikuru, muwanano nemumhuri ndimo munofanira kuve noupenyu nomufaro. Ikoko kwamaive kuLondon wakaregerera chivi chichikomba ungadai wakanomumhangarira kumapurisa kana kucourt because verbal abuse is equally as bad as beating someone up. Nemuchato wako waigona kusungisa vaiita chipfambi nemurume wako, apa ungadai wakadzivirira zvakawanda. Honest lady, ndirikuona kuti uri kunyatsopatsanura mhando dzepfambi dzacho kuti umwe ndewe kuAFM kamwe kamuZimbabwean, aiwaka, pfambi ipfambi, hakuna mhenyu. Ndinoda kukuremekedza nekuramba uine vana vako mukuomerwa neupenyu zve nekuzofunga kudzoka kumusha nekuti home is best.
Hona hanzvadzi yako yakasvikokukutambira. Wakasvika ukapinda mubhindauko ukaita mari yakawanda asi maiitiro aya haatendedzwi nemurawo pada waisazviziva. Ndine hurombo netsaona nekukuvara kwemurume wako, ndinoziva kuti izvozvi unehasha and you don’t understand why his people brought him to your house. The law is very stubborn, my friend, unfortunately he remains your husband as long as you do not have a divorce letter. Hama dzake dziri kutogonda nechitsidzo chemuchato chekuti for better or worse. Imi hamuna kurambana zviri pamutemo saka pfuma kana urombo ndezvenyu muri vaviri. Vana havana mhosva, usavatsamwire kana vachifarira baba vavo, mubereki mubereki zvinogara zvakadaro hazvina sarudzo. Usazvidye moyo munotofanira kurambana zviri pamutemo kana kuregererana moenda mberi. Kuridziro yangu ndeyekuti imboonawo magweta anobatsira vanhukadzi to mention but a few vanhu veWILSA kana kuZWALA. Good luck.
My wife is fat
Makadii henyu Mai Chisamba. Mudzimai wangu arikungofuta achienderera. When I married her kanga kari kambama but mazuva ano yatova mbuya. We have six kids and are happily married but pafuta apa handisi kufara napo. — Concerned Husband, Ruwa
RESPONSE
Uri murume akanaka anotsvaka zano rekuti wake mukadzi angatarisike zvakanaka sei. Chekutanga ndoda kuti uzive kuti mukupindana kwemazuva zvakawanda zvinogona kusanduka pamunhu, vamwe vanosimba, hatiti kufuta nekuti kutsvinya, vamwe vanogona kuita mhanza, vamwe vanoita dumbu vamwe vanogona kuita mavende nezvimwewo zvakadaro, asi anoramba ari wako chete.
Vakadzi vakawanda mumashure mekuzvara vana vakati kuti vanogona kusimba, fara hako mazuva ano kune humizha (technology) yakawanda. She can go for exercises and opt for healthy eating muchibatsirana nadietician. Kurudzira mudiwa wako usingamutsvinyire. Ko iwe uchiri kambamawo here? Good luck.
Advise my dirty husband
Murume wangu uchapa chaihwo Mai Chisamba. Mukanwa munonhuwa, hapwa handingataure. Kumuti ko, ‘‘nhai mudiwa, wadii wamboshambidzika?’’, zvinongoteererwa mazuva maviri chete. Ndinosema ini. I have tried to get him all the perfumes I can afford, but it seems it is in him. This is worse kana abva kubhawa. Ndoita sei nhai Mai? — Mavis.
RESPONSE
Murume wako murume wako, chakanaka ndechekutogadzirisa kudzamara zvanaka. Anoda kubatsirwa nekupikitwa kuona kuti ari kuzviita here. Akageza mukanwa momuisira tumvura tunodziya tune munyu twokukuchukudza mukananwa tunouraya hutachiwana. Mutsika nemagariro tinoshandisa tumvura tune soda kuti varege kunhuhwa hudzi kana dikita (stale sweat) muhapwa. Murume haasemwe nekuti murinyama imwe chete, perfume haigeze munhu inotongobatsiridza. Kurudziro ndeyokuti yedzai kugeza pamwe chete nguva nemisi kuti muone kuti zvese izvi vakuzviita here.
Beer drinking husband
Mai Chisamba, ndatambura nemurume wangu, akaenda kubasa on Friday morning, ndotozomuona kumba Sunday manheru. Every weekend it is the same excuse, “Hanzi, I will be out with my friends”. Funny enough, when I phone him he picks my calls all the time that he would be out. Ishamwari rudzii dzinoita kuti munhu atadze kuuya kumba for the whole weekend? I also have a right kuita izvozvo but anozozvigamuchira here? Ndibatsireiwo. — Mukadzi Chaiye, Harare
RESPONSE
Paying for sin in the same coin does not help. Musashore shamwari dzemurume wenyu munhu anotopangwa zano aine rake. Murume wenyu ari kuratidza tsika dzehunzenza, anoda kubatsirwa. Imi nemhuri edzai kuita zvinomukwezva kumba paweekend sekutandadzana murudo, kunwa doro ravo pamba uye muchifambawo semhuri muchishanyira hama neshamwari nekuona nzvimbo dzinoyevedza (places of interest). Semunhu akaroorwa imboitawo wongororo muone kuti vanenge vari kudoro zveshuwa here. Last but not least, do you have time for each other?
I need a good man
I am a 27-year-old woman, God-fearing, church-going, decent job, etc. problem yangu ndeye kusabata mukomana akavimbika. Every time I think I have made it in a relationship, I find myself ndarasiswa. Is this to say hakusisina vakomana chaivo munyika muno? I have tried everything, kuchurch chaiko ndinoendawo kunotsvaka, but nothing. Ndoita sei? Ndoenda kubhawa kunotsvaga angandiroore? — Bee.
RESPONSE
Kuchurch, ndanga ndichifungira kuti ndekwekunoshumira, musashandise sangano senzvimbo yekuredza varume. Take it easy, don’t be in a hurry. Murume akanaka anowanikwa nenguva yakakodzera. Kana muchipinda murelationship, pindai murelationship yerudo nokunzwanana (companionship) this type of relationship will blossom into marriage. Zviri kuita sezvisiri kufamba nekuti murikuda kutsvaga anokurorai, tangai nekutsvaga anokudai nekukuremekedzai. Rambai makadzikama sekutaura kwamaita muchawanawo zvakadzikama.
Wife can’t cook
Mukadzi wangu is a disaster when it comes to cooking, tsito dzega-dzega every meal time. She does not go to work, which gives her enough time to cook, but I dread each meal time. At times I invite her sister over so that we enjoy good meals as the sister is a better cook.
My complaints seem to be falling on deaf ears. I think you can help me. — George, Harare
RESPONSE
Kudzidza hakuperi, kana mudzimai wenyu asingagone kubika, musamupe zita remadunhurirwa rekuti Disaster. Kune zvikoro zvakawanda zvinodzidzisa vanhu kubika. Mati mainini vanogona kubika, ko havangadzidzisewo mukoma here? Nyaya yekusaenda kubasa hainei nekubika, apa izivo yavasina, kwete nguva. Kurudziro ndeyekuti vapindewo maclub emadzimai anobika nekuita a passion for cooking. Continue to love your wife and encourage her to do better.
Ndakatorerwa murume
Mai Chisamba, ndine dambudziko nemurume wangu akatiza mumba kunogara nemuXhosa. Vava negore vari vose. I have tried praying and fasting, but he is not coming back. Ndakutofungawo zvemushonga kana maporofita. Hamunawo n’anga yamunoziva here? Thanks. — Patricia, Joni
RESPONSE
Rudo chairwo harubve kun’anga, kumaporofita kana kumushonga, runobva kuna Mwari nemiwo muchiremekedzana nekudanana. Kudairwa kwemunamato hakuna nguva, pray without ceasing.
Murikutaura nguva muchiti murume akaenda kwegore, rambai muchinamata serudairo rwenyu. Kana muine muchato wemutemo munokwanisa kuenda kunomhangara kucourt moyananiswa. Ndine hurombo handina n’anga yandinoziva, chandinoziva ndechekuti mukadanana zvechokwadi hamuparadzanisike. Musarase mbereko nekufirwa.


text:
Duwo
Izwi rokuti duwo (fish trap in English) rinoreva chiumbwa chinorukwa nemiti chinoshandiswa kuteya hove murwizi kana dziva.
Duwo rinogdzirwa rakaita chiumbwa chegaba rakavharika rimwe divi. Kune rimwe divi kunorukirwa charaka chinoti hwaro hwacho huri kunze, chisuvi chakavhurika chiri mukati. Duwo rinokandwa murwizi rosungirwa pahoko kana muti uri kumahombekombe erwizi. Tarisiro ndeyekuti hove inopinda muduwo nekuhwaro hwecharaka. Kana hove ichinge yapinda muduwo seizvi kubuda kunenge kwonetsa nokuda kwokuti charaka chine chisuvi chakamanika chakashama nhambwe diki zvichienzaniswa nehwaro hwacho.
Muteyi wehove anopota achiuya kuzotarisa duwo rake kuti rabata here.


text:
Kubundira
Muchidzidzo fundoyetsimba, kubundira (Condensation) zvinoreva kushanduka kwemupfunga wemvura (water vapour) uchiva madonhwe emvura. Kana takatarisa nhevedzwa yemvura, mwando wemvura unobundira kuita makore kana kuita mhute.
Kujekesa
Zvakakosha kuti tinonesane kuti mwando wemvura unobundirawo zvakare kuita magodo uchidarika danho rokumbova mutuvi; izvi zvinoitika kunyika dzinotonhora panguva imwe chete inoverereka magodo echando kuita mupfunga wemvura - sublimation.
Naizvozvo misandu miviri inoti mutuvi negodo inonzi misandu yakabundira - condensed phases.


text:
Nyika yakakomberedzwa nematunhu
Mashoko ekuti nyika yakakomberedzwa nematunhu (Landlocked Country) inoreva nyika isina muganhu negungwa iri nyika yakavharirwa nedzimwe nyika kumativi ose isina paino ganhurana negungwa. Somuenzaniso nyika dzinoti: Zimbabwe; Zambia; Malawi; Lesotho neRwanda inyika dzakakomberedzwa nematunhu dzisina kuganhurana negungwa. Asi nyika dzinoti: South Africa, Namibia, Mozambique, Angola dzinoganhurana negungwa saka hadziziri nyika dzakakomberedzwa nematunhu.
Nyika isina kuganhurana negungwa inenge isina mukova unosvikira zvikepe zvinofamba negungwa. Nhumbi zhinji dzinorema dzinofambiswa nezvikepe zvoreva kuti nyika iyi inenge yotobhadhara dzimwe dzakaganhurana negungwa kuti ifambise nhumbi dzinosengwa nezvikepe.


text:
Chikuvamagwaro
Shoko rokuti chikuvamagwaro kana kuti chikuvamabhuku (Library in English) riri kushandiswa pano kuturikira imba inowunganidzwa mhando dzakasiyana dzemagwaro, vanhu veruwa vachizopota vachikwereta vachizodzosa. Mhando dzemagwaro dzinochengetwa muchikuvamagwaro dzinosanganisira: mabhuku; mapepanhau; magazini; mimhanzi nezvimwewo. Zvikuvamagwaro zvinowanikwa munzvimbo dzinoti: zvikoro; mahofisi; dzimba; uye mumaruwa. Nokumwe kutaura tinokwanisa kuturikira shoko rokuti library tichiti bangiramagwaro, apa kureva nzvimbo inochengetwa magwaro.
Kupiwa kwezita[chinja | edit source]
Kumutauro weFrench chikuvamagwaro chinonzi bibliothèque iri izwi richiumbwa nezvikamu zviviri zvinoti biblio kureva bhuku uye -thèque kureva collection kana kuti zvakakuviwa.
Shoko rokuti kukuva rinoreva kuunganidza zvinhu uchichengeta kuita iya inonzi collection. Shoko rokuti kukuva rinowanikwa richishandiswa nenzira dzakatsaukana mumazita emhuri anotevera: Makuvatsine; Chikuvanyanga; Makuva; Guvamatanga; Guvamombe; Kaguvi; Makuvire zvichingodaro. Mazita aya angadudzirwa sezvinotevera:
- Makuvatsine - kureva munhu ane nungo anosiya munda wakararira uchiungana tsine.
- Chikuvanyanga - munhu anounganidza nyanga.
- Guvamatanga, Guvamombe - vanounganidza matanga emombe kana kuti mombe zhinji.
Mamwe mazwi anotodzana nezwi iri ndiwo anoti: guvi; huva; chikuva zvichingodaro.
Kurerutsa Mutauro[chinja | edit source]
Tichitevedza mashoko iwaya tinokwanisa kuturikirazve tichiti:
- Librarian anenge achinzi guvamagwaro pahuwandu toti vana chikuvamagwaro.
- Public Library inenge ichinzi chikuvamagwaro cheruwa.
- School Library inenge ichinzi chikuvamagwaro chechikoro.
Chikumbiro kuti musadzime zvanyorwa pano musina kuedzawo kupa zita riri nani rine tsananguro yekuti masvika sei pariri. Mukutaura kwamazuva ose tinodudza tichiti Raibhurari izvi zviri zvitsvene pakuti tinoziva chiri kurehwa - asi pano tiri kuedza kuwumba mutauro weChiShona tichishandisa mashoko eChiShona chega. Zvinodaro kuti mungada kunatsa mashoko ari pano kuti anatse kupindirana nemipanda yemutauro weChiShona, zvichinge zvakadaro zvinokudzwa.


text:
Ŝona lingvo
La ŝona lingvo estas la lingvo de la Niĝerkonga lingvaro, Bantua lingvaro parolata en Zimbabvo (kies ĉefa lingvo ĝi estas : 7,5 mln), Mozambiko (ĉ. 1 mln), Bocvano kaj Sud-Afriko. Totala kvanto: 8,68 mln (1992).
Ekzemplo[redakti | redakti fonton]
Traduko de la deklaro de UEA okaze de la tago de libroj, 23-a de aprilo far Oliver Mazodze, aktiva esperantisto el Harareo.
Mashoko eve Universal Esperanto Association (UEA) pamapembero epasi rese ezuva rezvinyorwa:
Sangano repasi rese rakamirira vanhu vanotaura mutauro we Esperanto, re Universal Esperanto Association, UEA, rinozvibatanidza kumapembero epasi rese okucherechedza zuva rezvinyorwa (International Book Day), iro rinova musi wa 23 April. Mapemberero aya, anotungamirirwa nesangano repasi rese rinoona nezve fundo, ruzivo netsika, re UNESCO, anoitwa akanangana nekukurudzira kuverengwa, kunyorwa nekuburitswa kwezvinyorwa, uye kuchengetedzwa kwekodzero dzevanyori.
Isu ve Universal Esperanto Association tinotambira zvizere mashoko omutungamiri mukuru weUNESCO, va Koichiro Matsuura, avakataura pamapembero ezuva rezvinyorwa egore rakapera, apo vakati, "Zvinyorwa ndiyo nzira yakakosha yokuwana nayo ruzivo rwezve uchenjeri, hunhu, runako, nepfungwa dzevanhu. Semidziyo inotakura mashoko ne dzidziso, zvinyorwa inzira yekuti marudzi ese evanhu akwanise kuburitsa pachena tsika nemafungire awo, uye kuona zvinocherechedzesa mamwewo marudzi. Semafasitera anotendera kuona musiyano wetsika dzemarudzi evanhu akasiyana, uye semabhiriji pakati pemarudzi akasiyana, munguva nemunzvimbo, zvinyorwa zvinova zvitubu zvehurukuro, midziyo yekupanana nayo mazano, uye zvitubu zvebudiriro."
Kwemakore anokwana zana, mubatanidzwa wepasi rese wevanhu vanotaura Esperanto wakakwanisa kurarama zvichiburikidza nezvinyorwa zvawo, kutangisisa nechibhuku chidiki chaidzidzisa mutauro uyu chakabuda mugore ra 1887, kusvika kumakumi ezvuru emabhuku ava kubuda mazuva ano akanyorwa nemutauro uyu, achitaura nezvakasiyanasiyana, uye achiburitswa munyika dzese dzepasi. Kuvatauri veEsperanto, avo vanogara munzvimbo dzakasiyanasiyana uye vakaparadzana, zvinyorwa zvakava nebasa rokuvabatanidza. Nhasi uno zvinofadza zvikuru kuona kuti vatauri veEsperanto vava kushandisawo tsika dzamazuva ano dzokudhinda nekubudisa mabhuku.


text:
Jesu Aingovawo Zvake Munhu Akanaka Here?
Mhinduro yeBhaibheri
Jesu aisangozivikanwa chete semunhu akanaka. Zvatingangotaura ndezvokuti zvaakaita muupenyu hwake zvinochinja upenyu hwevanhu vakawanda. Ona zvakataurwa nevanyori uye nyanzvi dzinoongorora nhoroondo dzezvakaitika kare dzine mukurumbira:
“Jesu wekuNazareta. . . ndiye munhu anonyanya kuzivikanwa muupenyu hwevanhu.”
—H. G. Wells, nyanzvi yeChirungu inoongorora nhoroondo dzezvakaitika kare.
“Upenyu [hwaJesu] hwakachinja mararamiro evanhu vakawanda pasi rose kudarika zvati zvakamboitwa nemumwe munhu uye nanhasi huchiri kuchinja upenyu hwevanhu.”
—Kenneth Scott Latourette, nyanzvi yokuAmerica inoongorora nhoroondo dzezvakaitika kare uye munyori wemabhuku.
Bhaibheri rinoratidza kuti sei upenyu hwaJesu hwakachinja mararamiro evanhu vakawanda kudarika zvati zvamboitwa nemumwe munhu. Jesu paakabvunza vateveri vake vaaigara achifamba navo kuti vaifunga kuti akanga ari ani, mumwe wavo akapindura zvakarurama achiti: “
Ndimi Kristu, Mwanakomana waMwari mupenyu.”


text:
Ndiani Chaizvo Ari Kutonga Nyika?
Unofunga kuti . . .
ndiMwari here?
vanhu here?
ndiSatani here?
BHAIBHERI RINOMBOTII?
“Satani ndiye anotonga pasi pano.”—1 Johani 5:19, Bhaibheri Rinoera.
‘Mwanakomana waMwari akauya . . . kuzoparadza mabasa aSatani.’—1 Johani 3:8, Bhaibheri Rinoera.
ZVARINOTAURA ZVINGAKUBATSIRA SEI?
Uchawana tsanangudzo dzinonzwisisika dzematambudziko ari munyika.—Zvakazarurwa 12:12.
Uchawana chikonzero chokutenda kuti nyika ino ichachinja yova yakanaka.—1 Johani 2:17.
TINGANYATSOBVUMA HERE ZVINOTAURWA NEBHAIBHERI?
Hongu. Tine zvikonzero zvitatu zvinoita kuti tidaro:
Utongi hwaSatani hahuna kwahuchasvika. Jehovha haasi kuzosiya Satani achiramba achitonga vanhu. Anovimbisa ‘kuparadza Dhiyabhorosi,’ obvisa zvose zvakakanganiswa naSatani.—VaHebheru 2:14, Shanduro yeNyika Itsva.
Mwari akasarudza Jesu Kristu kuti atonge nyika. Jesu akasiyana zvachose nemutongi wenyika ariko iye zvino ane utsinye, anongotsvaka zvakamunakira. Achitaura nezvoutongi hwaJesu, Mwari akavimbisa kuti: “Achanzwira ngoni vasina simba navanoshayiwa . . . Achavanunura pakudzvinyirirwa nokuitirwa chisimba.”—Pisarema 72:13, 14, Bhaibheri Dzvene.
Mwari haanyepi. Bhaibheri rinonyatsoti: Hazvibviri “kuti Mwari areve nhema.” (VaHebheru 6:18) Kana Jehovha akavimbisa kuita chimwe chinhu, zvakangofanana nokuti atochiita! (Isaya 55:10, 11) “Mutongi wenyika ino achadzingwa.”—Johani 12:31.
ZVOKUFUNGA NEZVAZVO
Nyika ichange yaita sei kana mutongi wayo abviswa?
Bhaibheri rinopindura mubvunzo iwoyo pana PISAREMA 37:10, 11 naZVAKAZARURWA 21:3, 4.


text:
Premier Soccer League yavhura mukana wezvikwata wekutenga vatambi vatsva pamwe nekutengesa vavasisade.
Gonhi remukana uyu richavharwa musi wa 31 Chikunguru apo zvikwata zviri kutarisirwa kuve zvatenga vatambi vavanotarisira kuti vachavabatsira kutora mukombe we Castle Lager Premier Soccer kana kuvabvisa mumadhaka ekuenda mu Division One gore rinouya.
Izvi zvichapawo mukana Dynamos wekunyoresa semutambi wayo, Roderick Mutuma, uyo akamborambidzwa nePSL muna Kurume achinzi iye aive auya kuDynamos nguva yekunyoreswa kwevatambi vainge vachibva kunze dzimwe nyika yaive yadarika.
Mutuma anga achitambira chikwata che Bloemfontein Celtic chekuSouth Africa gore rapera.
Pari zvino hapana chikwata chiri kuratidza kuti chichatora mukombe wePSL sezvo zvikwata zvina zviri pamusoro zvakasiyana nepoindi imwe chete.
Saka zvave kuvarairidzi vezvikwata kuti vachazvifambisa sei panguva ino apo vatambi vavachatenga ndivo vacharatidza kuti pfungwa dzavo dzakadzama sei munyaya dzenhabvu.
Mukuru wekumahofisi ePremier Soccer League, VaKennedy Ndebele, vanoti makwikwi aya asvika pakunakidza zvakaoma.
Pari zvino zvinhu zviri kufamba zvakanaka kuzvikwata zvine mukurumbira cheHighlanders, Dynamos neCaps United izvo zviri pamusoro.
Murairidzi weCaps United, Taurayi Mangwiro, anoti zvinhu zvavo zvave mugwara mushure mekutanga zvisina kunaka.
ZPC Kariba, iyo isati yamborohwa gore rino yakatamba mutambo wayo nezuro apo yakarova Hwange 2-0 vachienda pachinhanho chechipiri pasI peHighlanders.
Limited Chikata uyo akanwisa nezuro anoti iye chinangwa chavo ndechekuramba chiri pazvikwata zvina zvinorura muZimbabwe.
Highlanders iri kutarisira kuwedzera mapoinzi ayo pamusoro apo iri kutamba neHow Mine neSvondo panguva imwecheteyo Dynamos iri kubandana neBlack Rhinos mumutambo Dynamos iri kutarisirwa kukunda
muNational Sports Stadium.
Asi maziso ese ari kuChiredzi uko kune mvonga mupopoto vanhu vachitarisa ivo kuti murairidzi wechikwata ichi, Moses Chunga, achange ari pabasa here mushure mekunge vanoti vanotungamira chikwata ichi vati vakamudzinga
basa iye achiti haadzingike sezvo ari mumwe wevaridzi vechikwata chimwe chetecho.
Chiredzi, iyo iri pasi pasi muPremier Soccer League, iri kusangana neHarare City.


text:
VECHIDUKU VANOBVUNZA KUTI
Ndagadzirira Kufambidzana Nomumwe Munhu Here?
Kufambidzana nomumwe munhu kuita sei?
Unogara uchivhakacha nomumwe mukomana kana kuti musikana. Muri kufambidzana here?
Iwe nomumwe mukomana kana kuti musikana munoda kugara muchingova mose. Munotumirana mameseji pafoni kana kuti kufonerana kakawanda pazuva. Muri kufambidzana here?
Pose pamunenge muine shamwari dzenyu, imi muri vaviri munopedzisira mava penyu moga. Muri kufambidzana here?
Ungangove usina kunetseka nokupindura mubvunzo wokutanga. Asi ungangove wambomira zvishoma usati wapindura wechipiri newechitatu. Chii chaizvo chinombonzi kufambidzana nomumwe munhu?
Chokwadi, kufambidzana nomumwe munhu kutandadzana naye uchiratidza kuti unomuda uye kuti iye anokudawo.
Saka mhinduro yemibvunzo yose mitatu iri pamusoro apa ndeyokuti hungu. Pangava pafoni kana kuti uine munhu wacho, zvimwe pane vanhu kana kuti kwete, kana iwe naye muchinzwa kuti munokwezvana uye munogara muchikurukurirana, muri kufambidzana.
Ndechipi chinangwa chokufambidzana nomumwe munhu?
Kufambidzana kunofanira kuva nechinangwa chakanaka—chokubatsira mukomana nomusikana kuona kana zvakakodzera kuti varoorane.
Ichokwadi kuti vamwe vezera rako vangangove vachirerutsa nyaya iyi. Zvichida vanongonakidzwa nokuva neshamwari yepedyo yechikomana kana kuti yechisikana asi vasina chinangwa chokuroorana. Vamwe vangatoona shamwari yakadaro somunhu wokushamisira naye pane vamwe kana kuti anoita kuti vave nomukurumbira uye varemekedzwe.
Zvisinei, kazhinji kushamwaridzana kwakadaro ndokwenguva pfupi. Mumwe musikana anonzi Heather anoti, “Vechiduku vakawanda vanofambidzana nomumwe munhu vanosiyana pashure pevhiki imwe kana kuti mbiri. Vanoona kufambidzana nomumwe munhu sechinhu chinongopfuura zvacho—chinganzi chinoita kuti vagadzirire kuzorambana pane kuroorana.”
Zviri pachena kuti kana uchifambidzana nomumwe munhu, zvinenge zvichitomubata-bata. Saka iva nechokwadi chokuti vavariro dzako dzakanaka.—Ruka 6:31.
Chimbofunga izvi: Waizoda here kuti mumwe munhu atambe nemanzwiro ako sokunge kuti chitoyi chomwana—chinonhongwa kwekanguva chobva chakurumidza kusiyiwa? Saka iwe haikona kuitira mumwe munhu izvozvo! Bhaibheri rinoti rudo “haruzvibati zvisina kufanira.”—1 VaKorinde 13:4, 5.
Mumwe wechiduku anonzi Chelsea anoti: “Dzimwe nguva ndinombofunga kuti kufambidzana nomumwe munhu kunofanira kungoitwa zvokungonakidzwa, asi hazvizonakidzi kana mumwe munhu achizvikoshesa asi mumwe asingadaro.”
Zano: Kuti ugadzirire kufambidzana nomumwe munhu uye kuzoroorana naye, verenga 2 Petro 1:5-7 uye sarudza unhu humwe chete hwaunoda kushandira pahuri. Mumwedzi mumwe chete, ona kuti unenge wadzidza zvakawanda zvakadini nezvounhu hwacho uye kuti wahuvandudza zvakadini.
Ndakura here zvokuti ndingatanga kufambidzana nomumwe munhu?
Unofunga kuti izera ripi rakakodzera rokuti wechiduku atange kufambidzana nomumwe munhu?
Chibvawo wabvunza mubereki wako mubvunzo iwoyo.
Kazhinji kacho mhinduro yako ichasiyana neyemubereki wako. Kana kuti munogona kupa mhinduro dzakafanana! Zvimwe uri mumwe wevechiduku vakawanda vari kumbomira kufambidzana nomumwe munhu kusvikira vakura zvokunyatsoziva zvavanoda.
Ndizvo zvakaitwa naDanielle ane makore 17. Anoti: “Ndichifunga zvandaizotarisira kune wandaizoda kuroorana naye makore maviri adarika ndinoona zvakasiyana chaizvo nezvandingatarisira iye zvino. Kutaura zvazviri, kunyange panguva ino handifungi kuti ndati ndava kukwanisa kunyatsosarudza. Pandinenge ndava kunzwa kuti ndave ndakatsiga kwemakore anoverengeka, ndipo pandichazofunga nezvokufambidzana nomumwe munhu.”
Pane chimwe chikonzero nei kuri kuchenjera kuti munhu amirire. Bhaibheri rinoshandisa shoko rokuti ‘kuyaruka’ richirondedzera nguva inotanga kusimba manzwiro okuda kuita zvepabonde uye okudanana nomumwe munhu. (1 VaKorinde 7:36) Kuva noushamwari hwepedyo nomumwe munhu paunenge uchiri kuyaruka kungawedzera chido chokuda kuita zvepabonde uye kungaita kuti uite zvakaipa.
Chokwadi, vezera rako vangaona izvozvo sezvisina basa. Vakawanda vavo vanoda kuziva kuti zvepabonde zvinomboita sei chaizvo. Asi unogona kusiyana nemafungiro akadaro uye ndizvo zvaunofanira kuita! (VaRoma 12:2) Kutaura zvazviri, Bhaibheri rinokukurudzira kuti “utize unzenza.” (1 VaKorinde 6:18, New International Version) Unogona ‘kudzivisa dambudziko’ kana ukamirira kusvikira wayaruka.—Muparidzi 11:10.
Sei ndisingafaniri kumhanyira kufambidzana nomumwe munhu?
Kunzwa uchida zvikuru kufambidzana nomumwe munhu usati wagadzirira kungafanana nokumanikidzwa kunyora zamanishoni rokupedzisira rekosi yauchangobva kutanga. Zviri pachena kuti ikoko kunenge kuri kubatirana! Unoda nguva yokudzidza chidzidzo chaunoita kuitira kuti ugoziva zvauchasangana nazvo pabvunzo yacho.
Zvakafanana nokufambidzana nomumwe munhu.
Sezvataona, kufambidzana nomumwe munhu haisi nyaya yokutamba nayo. Saka usati wagadzirira kufambidzana nomumwe munhu, unofanira kuzvipa nguva yokudzidza “nyaya” inokosha zvikuru—kuumba ushamwari.
Paunozowana munhu akakodzera, uchakwanisa kuumba ukama hwakasimba. Chokwadi, imba inobudirira mubatanidzwa weshamwari mbiri dzakanaka.
Kumbomira kufambidzana nomumwe munhu hakukanganisi rusununguko rwako. Asi kuchaita kuti uve norusununguko rwakawanda ‘rwokufara uchiri muduku.’ (Muparidzi 11:9) Uye uchawana nguva yokugadzirira nokuvandudza unhu hwako uye, zvinonyanya kukosha, kuvandudza zvinhu zvine chokuita nokunamata.—Mariro 3:27.
Panguva iyi, unogona kufadzwa nokushamwaridzana nevakomana kana kuti nevasikana. Inzira ipi yakanakisisa yokuita izvozvo? Shamwaridzanai mumapoka ane vakomana nevasikana nevamwe vanhu vakuru. Mumwe musikana anonzi Tammy anoti: “Ndinofunga kuti zvinonakidza zvikuru kuita kudaro. Zviri nani kuva neshamwari dzakawanda.” Monica anobvumirana nazvo. Anoti: “Kushamwaridzana mumapoka ipfungwa yakanaka zvikuru nokuti unokwanisa kushamwaridzana nevanhu vane unhu hwakasiyana-siyana.”
Kusiyana neizvi, kana ukakurumidza kuisa pfungwa dzako pamunhu mumwe chete, unenge uchiita zvinhu zvinozokurwadza. Saka zvipe nguva. Shandisa nguva iyi youpenyu hwako kudzidza nzira dzokutanga ushamwari uye kuhuchengetedza. Kana ukazosarudza kufambidzana nomumwe munhu, uchange wava kuzviziva iwe pachako uye zvaunoda pamunhu wauchagara naye kwoupenyu hwose.


text:
Nyanza
Nyanza (Lake in English) mutumbi wemvura wakakura samare uye uchiwanikwa padunhu. Muenzaniso ndidzo mvura dzinenge: Lake Malawi; Lake Victoria; Lake Tanganyika; Lake Chad. Nyanza inenge iri mvura yakaungana pasina kuvakirwa dhamu; izvi zvinosiyana neKariba Dam rakavakwa nevanhu. Zita iri rasiyanisa nekutaura kwemazuva ose kunoti nyanza negungwa zvimwechete.
Zita iri riri kutoredzera pamutauro weChewa unoti Lake Malawi inonzi Nyanja - pano pavandudzwa kuti zviende kuChiShona. PaNhevedzwa dzeMvura nyanza dzinochengeta mvura isina munyu padunhu.
Ziwumbe rine nyanza zhinji ndiro ziwumbe reNorth America rine nyanza dzinoti: Lake Erie; Lake Huron; Lake Ontario; Lake Superior; Lake Winnipeg; Lake Winnipegosis; Lake Manitoba nedzimwewo nyanza zhinji dzine mvura yakachena.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
31 Kwapera nguva yakati, akanzwa mashoko evanakomana vaRabhani, vachiti: “Jakobho atora zvose zvaiva zvababa vedu; aunganidza upfumi hwose uhwu huchibva pane zvaiva zvababa vedu.”+
2 Jakobho paaitarira chiso chaRabhani, chakanga chisina kuita sezvachaimbova kwaari.+
3 Jehovha akazoti kuna Jakobho: “Dzokera kunyika yemadzibaba ako nokuhama dzako,+ uye ndicharamba ndinewe.”+
4 Jakobho akabva atumira shoko, akashevedza Rakeri naReya kusango kuboka rake,
5 akati kwavari:
“Ndiri kuona chiso chababa venyu, kuti havasi sezvavaichimbova kwandiri;+ asi Mwari wababa vangu ave aneni.+
6 Imi munoziva kuti ndakashandira baba venyu nesimba rangu rose.+
7 Baba venyu vakandinyengedza, vakachinja mubayiro wangu kagumi, asi Mwari haana kuvabvumira kuti vandikuvadze.+
8 Kana vaiti, ‘Zvine makamba makamba zvichava mubayiro wako,’ boka rose rezvipfuwo raibva rabereka zvine makamba-makamba; asi kana vaiti, ‘Zvine mitsetse zvichava mubayiro wako,’ boka rose rezvipfuwo raibva rabereka zvine mitsetse.+
9 Naizvozvo Mwari akaramba achitora boka rezvipfuwo rababa venyu achindipa.+
10 Boka rezvipfuwo parakazonzwa kuda mukono ndakatarira ndichirota,+ ndikaona nhongo dzakanga dzine mitsetse nedzakanga dzine makamba makamba nedzakanga dzine mavara,+ dzichikwira boka rezvipfuwo.
11 Ngirozi yaMwari wechokwadi yakabva yati kwandiri ndichirota, ‘Jakobho!’ ndikabva ndati, ‘Ndiri pano.’+
12 Iyo ikati, ‘Ndapota, tarira, uone kuti nhongo dzose dziri kukwira boka rezvipfuwo dzine mitsetse, dzine makamba makamba uye dzine mavara, nokuti ndaona zvose zvauri kuitirwa naRabhani.+
13 Ndini Mwari wechokwadi wokuBheteri,+ pawakazodza shongwe+ uye pawakapika mhiko kwandiri.+ Zvino simuka, buda munyika ino udzokere kunyika yawakaberekerwa.’”+
14 Rakeri naReya vakamupindura kuti: “Tichiine mugove wenhaka mumba mababa vedu here?+
15 Chokwadi havationi here sevokune imwe nyika zvavakatitengesa, zvokuti vanongoramba vachidya mari yavakapiwa nokuda kwedu?+
16 Nokuti pfuma yose yakatorwa naMwari kuna baba vedu ndeyedu neyevana vedu.+ Naizvozvo ita zvose zvawaudzwa naMwari.”+
17 Jakobho akabva asimuka akakwidza vana vake nemadzimai ake pangamera;+
18 akatanga kutinha boka rake rose rezvipfuwo nezvinhu zvake zvose zvaakanga aunganidza,+ boka rezvipfuwo raakanga awana raakanga aunganidza muPadhani-aramu, kuti aende kuna Isaka baba vake kunyika yeKenani.+
19 Zvino Rabhani akanga aenda kunoveura makwai ake. Munguva iyi Rakeri akaba terafimu+ dzababa vake.
20 Naizvozvo Jakobho akanyengedza Rabhani muSiriya, nokuti akanga asina kumuudza kuti akanga achitiza.
21 Akatiza, akasimuka, akayambuka Rwizi,+ iye nezvose zvaaiva nazvo. Pashure paizvozvo akananga kunzvimbo ine makomo yeGiriyedhi.+
22 Gare gare, pazuva rechitatu, Rabhani akaudzwa kuti Jakobho akanga atiza.
23 Naizvozvo akatora hama dzake dzaaiva nadzo, vakamutevera+ kwechinhambwe chorwendo rwemazuva manomwe vakamubata ari munzvimbo ine makomo yeGiriyedhi.
24 Mwari akabva auya kuna Rabhani muSiriya+ achirota usiku+ akati kwaari: “Chenjerera kuti usataura zvakanaka kana zvakaipa naJakobho.”+
25 Naizvozvo Rabhani akasvika kuna Jakobho, Jakobho zvaakanga adzika tende rake mugomo racho uye Rabhani akanga aita kuti hama dzake dzidzike musasa munzvimbo ine makomo yeGiriyedhi.
26 Rabhani akabva ati kuna Jakobho: “Waitei, zvawandinyengedza, zvawaenda nevanasikana vangu senhapwa dzakatorwa pachishandiswa bakatwa?+
27 Nei waita zvokutiza pachivande ukandinyengedza, ukasandiudza, zvokuti ndingadai ndakurega uchienda nokufara uye nenziyo,+ negandira norudimbwa?+
28 Hauna kundipa mukana wokutsvoda vana vangu nevanasikana vangu.+ Zvino waita zvoupenzi.
29 Ruoko rwangu rune simba rokukukuvadzai,+ asi Mwari wababa venyu akataura neni usiku hwapfuura, achiti, ‘Chenjerera kuti usataura zvakanaka kana zvakaipa naJakobho.’+
30 Zvawaenda zvino nokuti wave uchisuwa kwazvo imba yababa vako, saka wabirei vanamwari vangu?”+
31 Jakobho akapindura Rabhani kuti: “Nokuti ndakanga ndichitya.+ Ndakati, ‘Mungandibvutira vanasikana venyu.’
32 Ani naani wamunowana aine vanamwari venyu, ngaarege kurarama.+ Pamberi pehama dzedu, nyatsotsvakai pane zvandinazvo muvatore.”+ Asi Jakobho haana kuziva kuti Rakeri akanga avaba.+
33 Naizvozvo Rabhani akapinda mutende raJakobho nomutende raReya nomutende revarandasikana vacho vaviri,+ asi haana kuvawana. Akazobuda mutende raReya akapinda mutende raRakeri.
34 Zvino Rakeri akanga atora terafimu dzacho, akadziisa muchigaro chomukadzi chepangamera chakaita setswanda, akaramba akadzigarira. Naizvozvo Rabhani akabata-bata mutende mose, asi haana kudziwana.
35 Akabva ati kuna baba vake: “Ishe wangu ngaasanditsvukisire maziso,+ nokuti handikwanisi kusimuka pamberi penyu, nokuti zvinogaroitika kuvakadzi zviri pandiri.”+ Naizvozvo akaramba achinyatsotsvaka, asi haana kuwana terafimu dzacho.+
36 Zvino Jakobho akatsamwa,+ akatanga kupopotedzana naRabhani, Jakobho akapindura Rabhani kuti: “Kumukira kwangu kuri papi,+ chivi changu ndechipi, kuti chive chikonzero nei manditevera kudaro?+
37 Zvino zvamabata-bata muzvinhu zvangu zvose, chii pazvinhu zvose zveimba yenyu chamawana?+ Chiisei apa pamberi pehama dzangu nehama dzenyu,+ uye ngavatonge pakati pedu tiri vaviri.+
38 Ndave ndinemi makore makumi maviri aya. Makwai enyu makadzi nenhunzvi dzenyu dzembudzi hadzina kusvodza,+ handina kumbodya makondohwe eboka renyu rezvipfuwo.
39 Mhuka ipi neipi yakabvamburwa-bvamburwa handina kuuya nayo kwamuri.+ Ini ndairipira kushayikwa kwayo. Ingave yakabiwa masikati kana kuti yakabiwa usiku, maiireva paruoko rwangu.+
40 Ndaigara ndichipiswa nezuva masikati, ndichitonhorwa nechando usiku, uye hope dzangu dzaitiza mumaziso angu.+
41 Izvozvi zvinosvitsa makore makumi maviri ndiri mumba menyu. Ndakakushandirai makore gumi nemana nokuda kwevanasikana venyu vaviri, makore matanhatu nokuda kweboka renyu rezvipfuwo, asi makaramba muchichinja mubayiro wangu kagumi.+
42 Kudai Mwari wababa vangu,+ Mwari waAbrahamu uye Aityiwa naIsaka,+ akanga asina kuva kurutivi rwangu, iko zvino mungadai mandirega ndichienda ndisina chinhu. Mwari akaona kutambudzika kwangu nokushanda zvakaoma kwemaoko angu, naizvozvo akakutsiurai usiku hwapfuura.”+
43 Rabhani akabva apindura Jakobho kuti: “Vanasikana vacho vanasikana vangu, vana vacho vana vangu, boka racho rezvipfuwo iboka rangu rezvipfuwo, uye zvinhu zvose zvauri kutarira ndezvangu nezvevanasikana vangu. Chii chandingaita kwavari nhasi kana kuti kuvana vavo vavakabereka?
44 Zvino, chiuya, ngatiite sungano,+ ini newe, uye ichava chapupu pakati pangu newe.”+
45 Naizvozvo Jakobho akatora dombo akarimisa kuti rive shongwe.+
46 Jakobho akabva ati kuhama dzake: “Nhongai matombo!” Vakatora matombo vakaita murwi.+ Pashure paizvozvo akadyira ipapo pamurwi wacho.
47 Rabhani akautumidza kuti Jegari-sahadhuta, asi Jakobho akautumidza kuti Garidhi.
48 Rabhani akati: “Murwi uyu chapupu pakati pangu newe nhasi.” Ndokusaka akautumidza kuti Garidhi,+
49 uye Nharire, nokuti akati: “Jehovha ngaarambe akarinda pakati pangu newe patinenge tisingaonani.+
50 Kana ukatambudza vanasikana vangu+ uye kana ukatora mamwe madzimai mukuwedzera kuvanasikana vangu, hapana munhu ari kwatiri. Ona! Mwari ndiye chapupu pakati pangu newe.”+
51 Rabhani akati kuna Jakobho: “Hoyu murwi uye heino shongwe yandamisa pakati pangu newe.
52 Murwi uyu chapupu, uye shongwe iyi chinhu chinopupurira,+ kuti handingadariki murwi uyu kuzokurwisa uye kuti haungadariki murwi uyu neshongwe iyi kuzondikuvadza.+
53 Mwari waAbrahamu+ namwari waNahori+ ngaatonge pakati pedu, iye mwari wababa vavo.” Asi Jakobho akapika neAityiwa nababa vake Isaka.+
54 Pashure paizvozvo Jakobho akabayira chibayiro mugomo racho akakoka hama dzake kuti dzidye zvokudya.+ Naizvozvo vakadya zvokudya vakarara mugomo racho.
55 Zvisinei, Rabhani akafumomuka akatsvoda+ vana vake nevanasikana vake akavakomborera.+ Rabhani akabva apinda munzira kuti adzokere kunzvimbo yake.+
© 2014 Watch Tower Bible and Tract Society of Pennsylvania.
|


text:
User:Rukanda
Ndinofarira mutauro wedu weChiVanhu kana kuti weChiShona uyewo ndoedza kushandira kuti mutauro wedu ubudirire kunyaya munguva ino yehunyanzvi hwemichina inochengeta nokuparadzira pasi rose mashoko nezivo dzepasirino.
Ndiri godobori rezvemakombiyuta uyewo zvematenhe emashoko nezivo dzemichina inoshandiswa kugadzira matenhe aya nekuchengetedzwa kwawo. Uye ndinodzidzisa pachikoro chikuru chezvidzidzo izvi chinonzi Massey University muNyika ye New Zealand.
Ndinofarirawo Masvomhu ayo andakadzidza kusvikira kuchikoro chikuru cheZimbabwe asi handina kuzoenderera mberi nezvidzidzo zvekumanhepfutepfu eruzivo gweMasvonhu. Ndakazoenderera mberi nezvidzidzo zvandataura mamusoro apo.
Parizvino ndiri kubatsira kunyora magwaro eMasvomhu nemamwe akawanda epamusoro pedu isu vanhu veChiShona pano paWikipidhiya.
Handisi godobori remutauro wedu weChiShona asi ndakakura ndichidzidza mutauro wedu kubva kuna mai vasekuru, mbuya vababa, avo vakazotisiya vave nemakore anodarika zana, uyewo ndakadzidziswa mutauro nasekuru baba vababa. Mbuya vababa vangu vakanga vatove munhu abvezera panguva yakapambwa nyika yedu neVaRungu. Muchembere uyu ndiye akandidzidzisa masvomhu achishandisa ChiShona choga pasina kana kushandisa mashoko eChiRungu.


text:
Govaniso
Muchidzidzo masvomhu, govaniso (division in English) chiitiko chinoshandiswa kutsvaga kuti nhamba inokwana kangani (kana kupinda kangani) mune imwe nhamba. Somuenzaniso kana kuchitsvakwa kuti 3 anopinda kangani muna 6, kunonyorwa sezvizvi:
- 6 ÷ 3 = 2
Kuunga kune hukama negovaniso; zviitiko izvi zvine simba rinoita zvakapesana sezvizvi:
- 6 = 3 * 2
Kujekesa[chinja | edit source]
Maonero maviri
Ngatitarisei muenzaniso
- a ÷ b = c
- Govaniso tinogona kuiona sokutora boka rine nhengo a, nokupatsanura nhengo idzi kuchigadzirwa mapoka b akaenzana pahuwandu hwenhengo dzawo. Huwandu hwenhengo c hunodanwa kunzi chikangani - quotient in English
- Govaniso inokwanisa kutsanangurwa sokutora boka rine nhengo a, nokuwumba mapoka rimwe nerimwe rine nhengo b. Huwandu hwemapoka aya, c, ndicho chikangani cha a na b.
Kurerutsa Mutauro[chinja | edit source]
Zvakakosha kuti pawanikwe kuturikira kwemashoko anozivikanwa kare kuEnglish, uye kujekesa kuti huwandu huri kugovewa ndeupi:
- Dividing inenge ichinzi kugovanisa.
- 10 divided by 2, :10 ÷ 2 = 5 inenge ichinzi Gumi (10) kugova pana mbiri (2); kana kuti gova gumi pana mbiri. Apa tinoda kuti zvijeke kuti zvinhu 10 ndizvo viri kugovewa
- How many times does go 2 into 10 kunonzi 2 anopinda kangani muna 10.


text:
Maunga huwandu
Muchidzidzo masvomhu maunga huwandu (multiplication in English) enhamba mbiri, chiitiko chakafanana nekuunganidza mapoka akawanda zvakaenzana nenhamba yechipiri, boka rimwe nerimwe rine nhengo dzinokwana kuenzana nenhamba yekutanga. Panoitwa maunga huwandu nhamba yekutanga inenge ichiwedzaniswa kanokwana kuenzana nenhamba yechipiri. Asiwo nhamba yechipiri inogona kuva iyo iri kuwedzaniswa kanokwana kuenzana nenhamba yekutanga.
Somuenzaniso, nhatu (3) kuunga ina (4), zvakafanana nokuwedzanisa nhatu (3) kanokwana kana (4):
Nokumwe kutaura panganzi zvinhu zvitatu zviri kupetwa kana. Apa tinenge tichivamba kuverenga boka rezvitatu rokutanga kusvika pane boka rechina racho. Saka kuti tirerutse kutaura, paya panonzi kuEnglish, 12 times 10 isu tinokwanisa kuti gumi nembiri kuunga gumi - kureva kudzokorora kuverenga boka rezvinhu gumi nembiri kanokwana kagumi.
Kupiwa kwezita[chinja | edit source]
Shoko rokuti kuunga (collecting, gathering) rinoreva kubatanidza zvinhu pamwe chete. Saka kuunga huwandu pano kunoreva kuunganidza nhamba dzine hukuru husiri kuchinja, hunozivikanwa. Izvi zvoreva kuti nhamba iri pakutanga inogona kuva iyo huwandu, iyo iri pechipiri ndiyo inoverenga kuti pane huwandu hungani huri kuungiwa.
Kujekesa
- Pamuenzaniso uri pamusoro 3 X 4 = 12: apa chaunga chezvinhu gumi nezviviri ndihwo huwandu hunobuda pakuunga nhatu (3) kanokwana kana (4).
- Nemumwe muonero tinogona kuti chaunga chezvinhu gumi nezviviri (12) chinowanikwa pakuti chimwe nechimwe chemapoka mana (4) chaunganidza nhengo nhatu (3).
- Pamuenzaniso uri pamusoro tingati pane mapoka mana (4), rimwe nerimwe rine nhengo nhatu (3) ari kuunganidzwa kanokwana kana (4) achizopa nhengo gumi nembiri.
- Izwi rokuti chaunga riri kushandiswa pano kureva zvinhu zvizhinji zvinonzi multiple kuEnglish.
- Saka pano tinogona kutaura kuti zvinhu gumi nembiri (12) chaunga cha 3 na 4. KuEnglish zvonzi 12 is a multiple of 3 and 4.
- Takatora chero nhamba n, toti n kuunga 0, tinoreva kuti n aunganidzwa kanokwana ka zero saka hapana chiripo. Mhinduro yacho ya n x 0 = 0.
Chiitiko chokuunga huwandu ndicho chinoshandiswa pakuita Tafura yekuunga huwandu - multiplication tables. Somuenzaniso kana shanu ariye nhamba iri kuraviwa nayo tinoti: 5, 10, 15, 20, 25, 30, 35, 40, 45..., zvichingodaro.
Kurerutsa mutauro
Zvakafanira kuti pange pachiturikirwa mazwi kubva kuEnglish kuenda kuChishona kuti zvireruke pakutaura masvomhu. Saka mukutaura mazuva ose zvinenge zvamira sezvizvi:
- Multiplication inenge ichinzi maunga huwandu,
- Multiplying yonzi iyo kuunga.
- Pakutaura zvizere, four multiplied by 5 kunenge kuchinzi ina kuungashanu.
- Pakutaura muchidimbu, four times five inenge yonzi zvina kuunga shanu.
- Cherechedzai kuti zviri kutaurwa zvakafanana nezvizvi zviri pasi; kubatanidza ana 4 kanokwana kashanu (5):
Manyorerwo[chinja | edit source]
Kuunga kunonyanya kunyorwa kuchishandiswa chiratidzo chekuunga huwandu "x" pakati penhamba dziri kuunga. Mhedzisiro yacho inopangidzwa nechiratidzo chekuenzana (equals sign). Somuenzaniso:
- (Pakutaura muchidimbu, mbiri (2) kuunga nhatu (3) zvakaenzana na 6)
- (Pakutaura zvizere, nhatu (3) kuunga ina zvakaenzana ne gumi nembiri)
Kune manyorero akawanda anoshandiswa pakuunga sezvizvi:


text:
Sandy Musungata
MURUME wekuzvambaradzwa nemudzimai wake mushure mekunge amubvunza nyaya yezvikomba, uyo waanoti anorara zvakare akaisa matombo ekumutemesa pasi pepiro, akapotera kudare achida gwaro redziviriro. Kudzai Murwira akazvuvira mukadzi wake, Lydia Nhende, kuHarare Civil Court achiti anopota achiunza zvikomba pamba omurwisa kana amubvunza nezvazvo.
“Changamire, mudzimai wangu anounza zvikomba pamba pangu ndiri kubasa. Pandakazomubvunza ndakademba chandakazviitira nekuti akabva andiruma ndikatonorara kuChinhoyi Hospital ndichirapwa,” akadaro Murwira.
“Iko zvino ava kuita tsika yekurara nematombo mumagumbeze achida kunditema achiti ndibve pamba. Akatondityisidzira achiti ukasabva uchafira pano. Akaendesa mwana kumusha kwavo ndisingazivi uye ndinofunga akazviitira kuti asununguke kuita zvechipfambi chake pamba pangu,” akadaro Murwira.
Nhende akapikisana naMurwira achiti anongomufungira kuti anoita zvechipfambi nechikonzero chekuti anoshandira kure.
“Murume wangu ari kungoita zvinhu zvekufungira. Anogoti ndine zvikomba akambozviona here iye asipo? Iye paakanditi ndibve pamba ndipo pandakaramba ndichiti ndiye angatobva kwete ini, iye ava kuti ndini ndiri kumudzinga,” akadaro Nhende.
Mutongi Gamuchirai Siwardi akapa gwaro redziviriro kuna Murwira asi akati Nhende haakwanise kuti adzingwe pamba sezvo achiri mukadzi wake.


text:
MUKADZI wekugarozvindikitwa nekutukirirwa nemurume waari kuramba kudzokerana naye zvichitevera kurambana kwavakaita akazopotera kudare. Jane Maziso akamhan’arira Maxwell Tsapi kuHarare Civil Court achiti anzwa nekuteverwa kwaanoenda achirohwa nekutukirirwa.
“Changamire, ndapfidza nekurohwa nemurume uyu. Ndakasiyana naye muna Chivabvu gore rino anditi ndibve ini nehanzvadzi yangu yandaigara nayo. Asi iko zvino ava kupota achinditeverera kwose kwandinoenda.
“Anondirovera kuti ndiri kuramba kudzokerana naye nekuda kwezvakaitika, handizivi kuti zvinoroverwa munhu here. Kana ndimiwo, ndingadzokere kumunhu ari kutondirova achitaura neni zvehasha?” akadaro Maziso.
Tsapi akaramba zvaitaurirwa naMaziso achiti:
“Ini handina kumudzinga pamba asi pandakamuudza kuti tsano zvavakatizirwa hazvichaita kuti tirambe tichigara navo vava kufanira kutanga hwavo upenyu akagumbuka ndokuti kana akabuda ndobudawo.
“Panongova nemwedzi zvinhu izvi zvaitika. Kumutevera kwandinoita ndinenge ndichiti nditaure naye tigadzirise zvinhu iye obva aramba saka topedzisira tava kupopotedzana nekudhonzana, hembe yake ndokubvaruka achida kutiza kwete kuti ndakamurova,” akadaro Tsapi.
Mutongi Barbra Masinire akapa gwaro redziviriro kuna Maziso achiti vataurirane nyaya yekudzokerana murunyararo asi akati hazvaigona kuti dare rirambidze Tsapi kuti amutevere nekuti vachiri mukadzi nemurume zviri pamutemo.


text:
VAIMBI vane mukurumbira vanoti Alick Macheso, Chinx Chingaira naDino Mudondo vochema-chema pamusoro peHifa vachiti havasi kuwaniswa mukana wekuridzawo padopiro repasi rose iri. Vaimbi ava vakaita hurukuro pamusoro penyaya iyi nguva pfupi yadarika apo Macheso akati zvaimushungurudza kuti panoitwa Hifa gore negore havambokokwako kuzoridza.
“Zvinorwadza kuti panoitwa bira repasi rose isu senyanzvi dzinoimba zvinhu zvinoenderana netsika nemagariro echivanhu hatipihwe mukana wekuratidzira zvatinoita, kumabira akaita se(Harare International) Carnival havadi kutiona tinotoshaya mukana asi tinoziva kuti hapana nezviripo kana isu tisipo, havadi kutiona vanotivharira gonhi kunze chaiko,” akadaro Macheso.
Chinx akabva amugamha achiti mapira akaita seHifa haana zvaanoreva kana kukashaikwa nyanzvi dzakaita sanaMacheso uye vakatogeza mawoko, vave kungosiyana nazvo sezvo vakaona kuti kuzviitiko zvakadai havana mukana wavanopihwa.
“Hapana kana nezviripo kana pasina mazita makuru akaita seedu nekuti tisu tinoimba zvinoenderana netsika nemagariro echivanhu, hapana nezvebira kana pasina zita raMacheso,” akadaro Chinx.
Mudondo akati chaisava chikumbiro kuti vawaniswe mukana pamadopiro akadai asi kuti vanotungamirira zvirongwa izvi vanofanira kushevedzawo vaimbi vane mukurumbira vakaita saOliver Mtukudzi, Macheso naChinx.
“Hachisi chikumbiro nekuti tiri vana vemuno muZimbabwe asi dai vanoronga mapira aya vachipawo vaimbi vakuru vakaita seni, VaMtukudzi, VaMacheso pamwe naCde Chinx mukana wekuridzawo pazviitiko zvakadai nekuti ndipo patinoshambadzawo nyika yedu kuburikidza nematarenda edu,” akadaro Dino.


text:
MAI Maidei Nemhara (48) vari kupika ravo jeri voga – kwemakore mana dumbu ravo rakangoti shutu kufutunuka sevane mimba asi handizvo.
Mudzimai wemubhuku raMutake, kwaChinhamhora kuDomboshava uyu, ari kungozvimba dumbu zvisinganzwisisike zvekutoita kunge akazvitakura. Vanoziva nezvedambudziko rake vari kuti akapingwa nemumwe wevaramu vake uyo aida kupinda naye pabonde asi iye ndokuramba.
Mai Nemhara, avo vane vana vana nemurume wavo, VaRichard Mutake-Mhosva (51), vanoti dambudziko iri rakatanga vachifunga kuti vaiva nepamuviri kudzimara zvakazoonekwa kuchipatara kuti haisi nhumbu.
“Pakutanga dumbu rangu raikura pamwe richimboserera. Ndakazovhunduka kwapera gore nekukura kwaro ndikaenda kuchipatara cheParirenyatwa uko ndakanzi nditsvage mari ye ‘scan’ ndikaishaya,” vakadaro Mai Nemhara.
Vanoti vamwe vanachiremba vaivaona vaiti vane mapundu muchibereko asi vamwe vachiti mudumbu umu mune mvura iri kuita kuti rizvimbe.
Pane mashoko ari kutaurwa pamusoro pekuzvimba kwedumbu remudzimai uyu, anosanganisira ekuti akagadzirwa nemunhu waakabira manhanga nenzimbe.
Mamwe mashoko anoti Mai Nemhara vakaroyiwa nehama pamwe nekuti vakashandisirwa mishonga nemuramo wavo uyo aida kupinda navo pabonde asi ivo ndokuramba.
Mudzimai uyu anoti kwavanofamba maporofita anoti akagadzirwa nemhodzi dzemanhanga, mudzi wemuriwo wemuboora, dzetse nekadende kanoteketerwa kuti dumbu rizvimbe.
“Kwatinofamba tinonzwa zvakasiyana, hanzi kune hama dzakandigadzira. Zvekunzi ndakaba manhanga nenzimbe zvakataurirwa munin’ina wangu, Violet Nemhara, apo akaenda kumuporofita oga uko akanzi ini nemumwewo mudzimai taiva taba manhanga nenzimbe mubindu remumwe munhu. Zvinonzi mumwe wangu uyu akazodzokera nerweseri akanokumbira ruregerero oga.
“Muporofita uyu anonzi akataurira munin’ina wangu kuti iniwo ndiende ndinokumbira ruregerero kwatinonzi takaba uku asi ini handizvizive.”
Votaura nyaya yekunzi “vakasotwa” nemuramu wavo, vanoti kumaporofita vanoudzwa kuti pane muramu akavapfimba vakamuramba uyo anonzi akazovapinga nemishonga seshaisano.
Vakati: “Munin’ina wemurume wangu, babamudiki (zita tinaro), vakambouya pamba mukoma wavo asipo vachindinyenga vachiti, ‘Dai ndakaziva kuti mukoma vaisavapo ndakauya zvangu manheru tingadai takafara zvikuru maiguru’. Vakazoti toita sei ini ndikamuramba, saka anonzi ndiye akazondigadzira.”
Mai Nemhara vanoti vanorota vachirwisana nemunhu wechirume uyo anenge achida kushinha navo ivo vachiramba.
Vanoti mudumbu mavo munorwadza zvikuru nekudivi rekuruboshwe uye panguva yekutevera vanopedza mazuva gumi kana kudarika apo vanenge vachirwadziwa zvikanyanya.
“Nyaya yekuti ndakaba, handina. Kudai ndakaba ndinganyarare here ini ndichirwadziwa kudai? Ndaingobvumaka ndoroyonorwa, nyaya hombe yandingafungire ndeye munhu aindida nekuti aripo ari kutaurwa nemaporofita nen’anga akatombosvika kwandiri anova babamudiki vangu,” vakadaro.
Murume wemukadzi uyu, VaMutake, vakati nyaya yekuti mudzimai wavo akaba vanoinzwa.
“Inyaya inotaurwa asi ini handina chokwadi nazvo, ruvengo chete muno mandigere muhama dzangu. Asi hakuna kana mumwe chete anondibatsira uye dai ndaitevedzera zvinotaurwa ndingadai ndakazviuraya,” vakadaro.
VaMutake vanoti havana kukwanisa kubvunza munin’ina wavo nekuda kwenyaya yekuti anonzi ndiye akaroya mudzimai wavo mushure mekunge amupfimba ndokurambwa.
Vanoti chinhu chikuru kwavari ndechekuti vabatsirwe nenzira ipi zvayo kuti dambudziko rakatarisana nemudzimai wavo ripere.
Kwayedza haina kukwanisa kutaura nemuramu waamai ava anonzi ndiye akavashinhirira uyu, uyo anonzi muporofita weimwe chechi, sezvo akanzi aive abvakacha.
Mwanasikana waVaMutake, Martha Mutake (20), akati dambudziko raamai vake ravashaisa mufaro semhuri. Mhuri iyi inoti dai ikawana mari inokwana US$800 yekuti ava vanorapwa kuchipatara.
VaMutake nemhuri yavo vanorarama nekurima matomatisi vachitengesa.
Kune vanoda kuvabatsira vanoridza nhare panhamba dzinoti 0734 467 027, 0777 714 327 kana 0734 491 257.


text:
Muchidzidzo cheTaranyika chikwatamabwe (Volcano) inzvimbo inotubuka mabwe achikwata kubva pasi pevhu. Mabwe aya anobuda achipisa samare achiyerera pasi nokudaukira mudenga paanenge okwata. Chikwatamabwe chinokanda madota mudenga nokupwititsa chiutsi chakawanda chinosimuka kusvika pahukwidza hunobhururuka ndege.
Mugore ra 2010 chikwatamabawe chiri kuIceland chakapwititsa chiutsi chakavharisa nhandare dzendege kuEurope vachityira njodzi kundege kana dzobhururuka mudenga. Madota akakandwa nechikwatamabwe ichi akaonekwa kuziwumbe reEurope achibva kuchitsuwa chinonzi Iceland. Mugore ra2011 vana mazvikokota vane chifundidziro chokuti chikwatamabwe chichatubukazve chichikanda dota mudenga, nekuyeredza mabota emabwe anopisa.
Nekumwe kutaura chiitiko ichi chinodanwa kunzi tyakamabwe; izwi rokuti tyaka rinoshandiswa kuChiKaranga richireva kukwata. Kuno kuAfrica kune chikwatamabwe kuDRC pagomo rinonzi Nyamuragira.
NhoroondoEdit
Shoko reEnglish rokuti "Volcano" rakatanga kutaurwa neVaRoma kuItaly pakaitika chikwatamabwe paGomo reEtna. VaRoma panguva iyi vaitenda kuna mwari wemoto aidanwa kunzi Vulcan. Saka pakaita chikwatamabwe paGomo reEtna vakafunga kuti ndiye Vulcan ari kutaridza hasha dzake. Zita raVulcan rakabva ratumidza kuchiitiko ichi vachitaura neLatin kuti "Vulcanus". Kuzoti "volcano" kwave kusandurudza kuenda kuEnglish - zita iri rakabva rabata nazvino ndiro rinoshandiswa kunyangwe zvazvo ruzivo rwawedzera vanhu vave kuziva kuti chikwatamambwe hachineyi naVulcan.
Vakare vakatumidza maererano nemaonero nemafungiro avo panguva iyoyo. Isu nhasi tinowona chitiko ichi kuri kukwata kwemambwe saka pano panzi chikwatamabwe. Chikwatamabwe chinonzi ikirunga mururimi rweKirundu rwunotaurwa kuBurundi; zvingadaro kuti shoko rokuti chirunga reShona rinoreva icho chikwatamabwe nokuti kune mazwi eChiSHona mazhinji akafanana neKirundu.
Kundengenyeka kwenyikaEdit
Ichi chiitiko chekuti nyika inondengenyeka ichizunguzika pasi pachifamba.
Nyika yatigere yakawumbwa nehwendefa dzemabwe dzakawarikwa dzichivhara matunhu Pasirose. Hwendefa idzi dzine mitswe nehwangwadza pakati padzo. Hwendefa idzi dzigere pamusoro pemabwe anokwata nekupisa. Hujoto hunosiyana munzvimbo dziri pamatunhu akasiyana; nokudaro hwendefa idzi dzinotambanuka kana hujoto hwakwira nokudzoka kana hwaderera. Mukufamba uku imwe nguva dzinokwesherana dzichitsvedza zviri nyore; imwe nguva dzinokochekerana dzoita mangange poshaya hwendefa inofamba.
Zvadai fosi inosunda hwendefa idzi inoramba ichikwira padzinenge dzakarumana kudaro. Panozosvikwa nguva yekuti nzvimbo dzakabatana hadzichagona dzakurirwa nefosi iri kusunda. Ipapo hwendefa dzinopfutunuka dzotsukunyuka dzichibandana, kupetana nokukonzera kundengenyeka kwenyika. Panguva imwe cheteyo mabwe akanyauka ari pasi pehwendefa idzi anokwanisa kusimuka achiwana mukana wazaruka pamitswe inenge yawedzera kushama. Mabota emabwe aya anozotubuka panyika achive chikwatamabwe.


text:
Huduma
Muchidzidzo fundoyetsimba, huduma (density) izwi rinoreva huremu huchipimwa paumwe hwemumhu hwechiumbwa chiri kutaurwa nezvacho. Zvinhu zvakasiyana zvine huduma hwakasiyana. Iko kusiyana kwehuduma kunoita kuti zvimwe zvinhu zviyangarare pamusoro pemvura zvimwe zvichinyura. Somuenzaniso, mvura nematombo zvine huduma hwakasiyana; mvura ine huduma hwe 1 gram/cubic metre, matombo ane huduma hungaita 2.5-5.5 gram/cubic metre.
Iri zita rapiwa richitoredzera pashoko rokuti guduma, rinove sango rine miti yakabatana zvakanyanya. Zvakanaka kuti tinge tichimutsurudza mazwi asingashandiswe mazuva ose tichiashandisa kutaura zvinhu zvatinowona mazuvano zvinoda kufanana nezvaireva mazwi aya kare.


text:
CHITSAUKO 13
Ona Upenyu Sezvinoita Mwari
Mwari anoona sei upenyu?
Mwari anoona sei kubvisa pamuviri?
Tinoratidza sei kuti tinoremekedza upenyu?
1. Ndiani akasika zvinhu zvose zvipenyu?
“CHOKWADI Jehovha ndiMwari,” akadaro muprofita Jeremiya. “Ndiye Mwari mupenyu.” (Jeremiya 10:10) Uyezve, Jehovha Mwari ndiye Musiki wezvinhu zvose zvipenyu. Zvisikwa zvokudenga zvakati kwaari: “Makasika zvinhu zvose, uye nemhaka yokuda kwenyu zvakavapo uye zvakasikwa.” (Zvakazarurwa 4:11) Paaiimba rwiyo rwokurumbidza Mwari, Mambo Dhavhidhi akati: “Kwamuri ndiko kune tsime roupenyu.” (Pisarema 36:9) Saka, upenyu chipo chinobva kuna Mwari.
2. Mwari anoitei kuti atsigire upenyu hwedu?
2 Jehovha anotsigirawo upenyu hwedu. (Mabasa 17:28) Anotipa zvokudya zvatinodya, mvura yatinonwa, mhepo yatinofema, uye nyika yatinogara. (Mabasa 14:15-17) Jehovha akaita izvi nenzira inoita kuti upenyu hunakidze. Asi kuti tinakidzwe noupenyu zvizere, tinofanira kudzidza mitemo yaMwari, toiteerera.—Isaya 48:17, 18.
KURATIDZA KUTI TINOREMEKEDZA UPENYU
3. Mwari akaona sei kupondwa kwaAbheri?
3 Mwari anoda kuti tiremekedze upenyu—hwedu nohwevamwe. Somuenzaniso, kare mumazuva aAdhamu naEvha, mwanakomana wavo Kaini akatsamwira kwazvo munun’una wake Abheri. Jehovha akanyevera Kaini kuti hasha dzake dzaizoita kuti atadze zvakakomba. Kaini haana kuteerera nyevero iyoyo. “Akarwisa Abheri munun’una wake, akamuuraya.” (Genesisi 4:3-8) Jehovha akaranga Kaini nokuda kwokuponda munun’una wake.—Genesisi 4:9-11.
4. MuMutemo waMosesi, Mwari akasimbisa sei maonero akarurama anofanira kuitwa upenyu?
4 Zviuru zvemakore gare gare, Jehovha akapa vaIsraeri mitemo yaivabatsira kuti vamushumire zvinogamuchirika. Mitemo iyi zvayakapiwa pachishandiswa muprofita Mosesi, dzimwe nguva inonzi Mutemo waMosesi. Mumwe woMutemo waMosesi waiti: “Usaponda.” (Dheuteronomio 5:17) Izvi zvairatidza vaIsraeri kuti Mwari anokoshesa upenyu hwevanhu uye kuti vanhu vanofanira kukoshesa upenyu hwevamwe.
5. Tinofanira kuona sei kubvisa pamuviri?
5 Zvakadini noupenyu hwomwana asati aberekwa? Maererano noMutemo waMosesi, kukonzera rufu rwomwana akanga achiri mudumbu raamai kwakanga kusina kururama. Chokwadi, kunyange upenyu hwomwana asati aberekwa hunokosha kuna Jehovha. (Eksodho 21:22, 23; Pisarema 127:3) Izvi zvinoreva kuti kubvisa pamuviri kwakaipa.
6. Nei tisingafaniri kuvenga vamwe?
6 Kuremekedza upenyu kunosanganisira kuona vamwe vanhu zvakarurama. Bhaibheri rinoti: “Munhu wose anovenga hama yake muurayi, uye munoziva kuti hapana muurayi ane upenyu husingaperi hunoramba huri maari.” (1 Johani 3:15) Kana tichida upenyu husingaperi, tinofanira kubvisa zvachose mumwoyo medu kuvenga vamwe chero kupi zvako, nokuti kuvenga ndiko kunokonzera kuita zvechisimba kwakawanda. (1 Johani 3:11, 12) Zvinokosha kuti tidzidze kudanana.
7. Ndedzipi dzimwe tsika dzinoratidza kusaremekedza upenyu?
7 Zvakadini nokuremekedza upenyu hwedu pachedu? Vanhu havawanzodi kufa, asi vamwe vanoisa upenyu pangozi nokuda kwemafaro. Somuenzaniso, vakawanda vanoshandisa fodya, vanosvuta mbanje, kana kuti vanoshandisa zvinhu zvinodhaka kuti vavaraidzwe. Zvinhu zvakadaro zvinokuvadza muviri uye zvinowanzouraya vanozvishandisa. Munhu ane tsika yokushandisa zvinhu izvi haaoni upenyu sohutsvene. Tsika idzi hadzina kuchena kuna Mwari. (VaRoma 6:19; 12:1; 2 VaKorinde 7:1) Kuti tishumire Mwari zvinogamuchirika, tinofanira kurega tsika dzakadaro. Kunyange zvazvo kuita izvozvo kungava kwakaoma zvikuru, Jehovha anogona kutipa rubatsiro runodiwa. Uye anokoshesa zvatinoedza kuita kuti tibate upenyu sechipo chinokosha chinobva kwaari.
8. Nei tichifanira kugara tichifunga nezvokuchengeteka kwoupenyu?
8 Kana tichiremekedza upenyu, tichagara tichifunga nezvokuhuchengetedza. Hatizovi vasina hanya uye hatizozviisi pangozi nokuda kwemafaro chete. Tichadzivisa kutyaira motokari kune ngozi uye mitambo yechisimba kana kuti ine ngozi. (Pisarema 11:5) Mutemo waMwari nokuda kwevaIsraeri vekare waiti: “Kana ukavaka imba itsva [ine denga rakati sandara], unofanira kugadzirawo karusvingo kanodzivirira padenga reimba yako, kuti urege kuisa mhosva yeropa paimba yako nokuti mumwe munhu angawa achibva pariri.” (Dheuteronomio 22:8) Maererano nomurayiro wakataurwa mumutemo iwoyo, ita kuti pamasitepisi omumusha mako pagare pasina zvinhu zvinopingirisha kuitira kuti mumwe munhu arege kupunzika, akakuvadzwa zvakakomba. Kana uine motokari, iva nechokwadi chokuti yakakodzera kuti ifambiswe mumugwagwa. Usaita kuti musha wako kana kuti motokari yako ive ngozi kwauri kana kuti kune vamwe.
9. Kana tichiremekedza upenyu, tichabata sei mhuka?
9 Zvakadini noupenyu hwemhuka? Ihwowo hutsvene kuMusiki. Mwari anobvumira kuuraya mhuka kuti tiwane nyama uye zvokupfeka kana kuti kudzivirira vanhu pangozi. (Genesisi 3:21; 9:3; Eksodho 21:28) Zvisinei, kuitira mhuka utsinye kana kuti kudziurayira kunakidzwa hakuna kururama uye izvozvo kusaremekedza zvachose utsvene hwoupenyu.—Zvirevo 12:10.
KUREMEKEDZA ROPA
10. Mwari akaratidza sei kuti upenyu neropa zvakabatana?
10 Pashure pokunge Kaini auraya munun’una wake Abheri, Jehovha akaudza Kaini kuti: “Ropa romunun’una wako riri kushevedzera kwandiri riri panyika.” (Genesisi 4:10) Mwari paakataura nezveropa raAbheri, akanga achitaura nezvoupenyu hwaAbheri. Kaini akanga auraya Abheri, uye zvino Kaini aifanira kurangwa. Zvaiita sokuti ropa raAbheri, kana kuti upenyu, rakanga richishevedzera kuna Jehovha kuti aruramisire. Kubatana kwoupenyu neropa kwakazoratidzwazve pashure peMafashamo omunguva yaNoa. Mafashamo asati auya, vanhu vaingodya michero chete, miriwo, zviyo, uye nzungu. Pashure peMafashamo, Jehovha akaudza Noa nevanakomana vake kuti: “Mhuka dzose mhenyu dzinofamba dzingava zvokudya zvenyu. Ndinokupai dzose, sezvandakaita zvinomera zvakasvibirira.” Zvisinei, Mwari akavarambidza izvi: “Nyama bedzi ine mweya wayo [kana kuti, upenyu]—iro ropa rayo—musaidya.” (Genesisi 1:29; 9:3, 4) Zviri pachena kuti Jehovha anobatanidza chaizvo upenyu neropa rechisikwa.
11. Mwari akarambidza kushandiswa kweropa kupi kubvira munguva yaNoa?
11 Tinoratidza kuremekedza ropa nokusaridya. MuMutemo uyo Jehovha akapa vaIsraeri, akarayira kuti: “Munhu wose . . . anobata mhuka kana kuti shiri inodyiwa paanenge achivhima, anofanira kudurura ropa rayo orifukidza neguruva. . . . Ndakati kuvanakomana vaIsraeri: ‘Hamufaniri kudya ropa renyama chero ipi zvayo.’” (Revhitiko 17:13, 14) Murayiro waMwari wokusadya ropa remhuka wakatanga kupiwa Noa makore 800 akanga apfuura, wakanga uchiri kushanda. Maonero aiita Jehovha akanga akajeka: Vashumiri vake vaigona kudya nyama yemhuka asi kwete ropa. Vaifanira kudururira ropa racho pasi—chokwadi, kudzosera upenyu hwechisikwa chacho kuna Mwari.
12. Murayiro upi une chokuita neropa wakapiwa nomudzimu mutsvene muzana remakore rokutanga uye uchiri kushanda mazuva ano?
12 Murayiro wakafanana uripowo pavaKristu. Vaapostora nevamwe varume vaitungamirira pakati pevateveri vaJesu muzana remakore rokutanga vakaungana kuti vasarudze kuti mirayiro ipi yaifanira kuteererwa nevanhu vose vaiva muungano yechiKristu. Vakagumisa kuti: “Mudzimu mutsvene nesu tasarudza kusawedzera mumwe mutoro kwamuri, kunze kwezvinhu izvi zvakakodzera, kuti murambe muchirega zvinhu zvakabayirwa zvidhori, ropa, zvinhu zvakadzipwa [kurega ropa riri munyama] uye ufeve.” (Mabasa 15:28, 29; 21:25) Saka tinofanira ‘kuramba tichirega ropa.’ Kuna Mwari, kuita kwedu izvozvo kunokosha kufanana nokudzivisa kwatinoita kunamata zvidhori uye unzenza.
13. Enzanisira nei murayiro wokurega ropa uchisanganisira kuwedzerwa ropa.
13 Murayiro wokurega ropa unosanganisira kuwedzerwa ropa here? Hungu. Kuenzanisira: Ngatitii chiremba aizokuudza kuti urege doro. Izvozvo zvaizongoreva kuti haufaniri kunwa doro asi kuti unogona kuripinza mutsinga dzako here? Chokwadika, kwete! Saizvozvowo, kurega ropa kunoreva kusatomboripinza mumiviri yedu. Saka murayiro wokurega ropa unoreva kuti hatizobvumiri chero munhu upi zvake kupinza ropa mutsinga dzedu.
14, 15. Kana vanachiremba vakati muKristu anofanira kuwedzerwa ropa, iye angaitei, uye nei?
14 Zvakadini kana muKristu akakuvara chaizvo kana kuti achifanira kuvhiyiwa zvakanyanya? Ngatitii vanachiremba vanoti anofanira kuwedzerwa ropa, kana zvikasadaro achafa. Chokwadi, muKristu angasada kufa. Achiedza kuchengetedza chipo chinokosha chaMwari choupenyu, angabvuma kumwe kurapa kusingasanganisiri kushandiswa kweropa kusina kukodzera. Saka, angatsvaka kurapa kwakadaro kana kuchiwanika uye angabvuma zvimwe zvingashandiswa zvakasiyana-siyana pane kubvuma ropa.
15 MuKristu angatyora mutemo waMwari kuti angorebesa upenyu zvishoma mumamiriro ano ezvinhu here? Jesu akati: “Munhu wose anoda kuponesa mweya wake [kana kuti, upenyu] acharasikirwa nawo; asi munhu wose anorasikirwa nomweya wake nokuda kwangu achauwana.” (Mateu 16:25) Hatidi kufa. Asi kudai taizoedza kuponesa upenyu hwedu hwepanguva ino nokutyora mutemo waMwari, taizova mungozi yokurasikirwa noupenyu husingaperi. Saka, kuchenjera kuti tivimbe nokururama kwomutemo waMwari, tiine chivimbo chizere chokuti kana tikaurayiwa nechero chii zvacho, Mupi wedu woUpenyu achatiyeuka paanomutsa vanhu, otidzosera chipo chinokosha choupenyu.—Johani 5:28, 29; VaHebheru 11:6.
16. Vashumiri vaMwari vanotsunga kuitei pamusoro peropa?
16 Mazuva ano, vashumiri vaMwari vakatendeka vanotsunga kutevera zvaanorayira pamusoro peropa. Havazodyi ropa chero ripi zvaro. Uyewo havazoribvumi nokuda kwezvikonzero zvokurapa. * Vane chokwadi chokuti Musiki weropa anoziva zvakavanakira. Unodavira here kuti ndizvo zvaanoita?
KUSHANDISWA KWEROPA KUMWE CHETE KWAKAKODZERA
17. KuvaIsraeri vekare, ndokupi kwaiva kushandiswa kweropa kumwe chete kwaigamuchirwa naJehovha Mwari?
17 Mutemo waMosesi waisimbisa kushandiswa kweropa kumwe chete kwakakodzera. Nezvokunamata kwaidiwa kuvaIsraeri vekare, Jehovha akarayira kuti: “Mweya [kana kuti, upenyu] wenyama uri muropa, uye ini ndakariisa pamusoro peatari kuti imi muyananisire mweya yenyu, nokuti ropa ndiro rinoyananisira.” (Revhitiko 17:11) VaIsraeri pavaitadza, vaigona kukanganwirwa nokubayira mhuka uye kuita kuti rimwe ropa rayo riiswe paatari yaiva patebhenekeri kana kuti gare gare patemberi yaMwari. Kushandiswa kweropa kumwe chete kwakanga kwakakodzera kwaiva pakubayira zvibayiro kwakadaro.
18. Ndezvipi zvinhu zvatinobatsirwa nazvo uye zvikomborero zvatinowana kubva mukuteurwa kweropa raJesu?
18 VaKristu vechokwadi havasi pasi poMutemo waMosesi, saka havabayiri zvibayiro zvemhuka uye havaisi ropa remhuka paatari. (VaHebheru 10:1) Zvisinei, kushandiswa kweropa paatari mumazuva evaIsraeri vekare kwaimirira chibayiro chinokosha choMwanakomana waMwari, Jesu Kristu. Sezvatakadzidza muChitsauko 5 chebhuku rino, Jesu akatipa upenyu hwake hwomunhu nokubvumira kuti ropa rake riteurwe sechibayiro. Akabva akwira kudenga uye kamwe chete zvachose akapa Mwari kukosha kweropa rake rakateurwa. (VaHebheru 9:11, 12) Izvozvo zvakaita kuti tikwanise kukanganwirwa zvivi zvedu uye zvakaita kuti pave nomukana wokuwana upenyu husingaperi. (Mateu 20:28; Johani 3:16) Kushandiswa kweropa ikoko kwakaratidza kuti kunokosha zvakanyanya! (1 Petro 1:18, 19) Tinokwanisa kuponeswa chete nokutenda kukosha kweropa raJesu rakateurwa.
19. Chii chatinofanira kuita kuti tive va“kachena paropa revanhu vose”?
19 Tinogona kuonga zvikuru Jehovha Mwari nokuda kwechipo choupenyu chinoratidza rudo! Uye izvozvo hazvifaniri kutikurudzira kuudza vamwe nezvomukana uripo wokuwana upenyu husingaperi nokuda kwokutenda chibayiro chaJesu here? Kuratidza kuva nehanya noupenyu hwevamwe vanhu sezvinoita Mwari kuchaita kuti tiite izvi nechido uye tichishingaira. (Ezekieri 3:17-21) Kana tikashingairira kuita basa iri, tichakwanisa kutaura sezvakaitwa nomuapostora Pauro kuti: “Ndakachena paropa revanhu vose, nokuti handina kurega kukuudzai zvose zvakasarudzwa naMwari.” (Mabasa 20:26, 27) Kuudza vanhu nezvaMwari uye zvinangwa zvake inzira yakanaka kwazvo yokuratidza kuti tinoremekedza zvikuru upenyu uye ropa.
^ ndima 16 Kuti uwane mamwe mashoko ane chokuita nokumwe kurapa kungashandiswa pane kuwedzerwa ropa, ona mapeji 13-17 ebhurocha rinonzi Ropa Rinogona Sei Kuponesa Upenyu Hwako? rakabudiswa neZvapupu zvaJehovha.


text:
Mwaka yepaNyika
Contents
Tsanangudzo dzemazwi anoshandiswa[chinja | edit source]
Kati - iri rimwe izwi rinoreva mwaka yepanyika - season in English.
Akiso (Axis)- uyu mutsetse uri pakati pechiumbwa unoti zviri kumativi ose emutsetse iwoyu zvinenge zvakafanana nekuenzanza huremu nekuumbwa kwazvo. Takatarisana neEarth, akiso iyi ndiyo monerapo apo panoziririka Earth kamwe pamusi mumwe - izvi zvinokonzera kubuda nokudoka kwezuva. Akiso iyi mutsetse unobatananidza North pole neSouth pole. Earth inoziririka kamwe pamusi umwe ichizvimonerera paAkiso iyoyi - kamwe pa24 maawa.
Denderende (Ellipse) - iri zita rinoreva munyonga uri pamutsendo, unoonekwa panochekwa charaka zvichitevedza mutsendo nenzira inopa munyonga wakavharwa kwese (closed curve). Izvi zvinoreva kuti mutsendo wacho unocheka nenzira yokuti chiumbwa chinosara pachekwa chine munyonga chete pasina mutsetse wakati twasa; mutsendo haucheke hwaro kana chisuvi chiri pacharaka. Denderende harisi denderedzwa asi rinoda kuita sedenderedzwa rine kuumbwa kwezai.
Boterekwa, (Orbit) - iri zita rinoreva nzira inofambwa nayo neEarth apo inenge ichipoterera zuva (sun) kamwe pagore kana kuti pamisi 365. Boterekwa reEarth rine kuumbwa kwakaita denderende. Iri zita rinoshandiswawo kutsanangudza nzira dzinofambwa nedzimwe nyeredzi (planets) padzinopoterera zuva
Mutsendo (Plane, flat area) izwi rinoreva uso hwakatichechetere kunge pamusoro pemvura. Mutsendo unogonga kunge wakamiswa wakaita mutwi kana kurara kuti sandarara kana kurereka neipi zvayo gonyo. Mutsendo uso hune nzenda mbiri (2-dimensions)- hwasha nehurefu; mutsendo hauna hudzamu. Earth inoita dendera (revolves) iri pamutsendo wedenderende (elliptical plane) unocheka nepakati pezuva (sun).
Mutsazanisi (equator) mutsetse unopangidza panosangana uso hweurungano nemutsendo une goko rehuremu uye wakarurama neakiso yeurungano yacho. Kureva kuti mutsendo uyu wakaita mutwi neaksio uye kuti wakatakura Gokwe rehuremu (centre of mass) yeurungano yacho. Iri zita rinoshandiswazve pakutsangudza kuumbwa kweRinopasi, (Earth). Mutsazanisi une nhambwe dzakaenzana kubva kuNorth pole ne South pole panzvimbo dzose.
North pole ndipo papoyindi panosangana uso neakiso yekuzeya yeRinopasi (Earth), kuri kuMaodzanyemba kweRinopasi, riri divi rakapesana neSouth pole. Kana takatarisa kuMabvazuva, North pole inenge yakarurama kuruboshwe.
South pole ndipo papoyindi panosangana uso neakiso yekuzeya yeRinopasi (Earth), kuri kuChamhembe kweRinopasi. Kana takatarisa kuMabvazuva, South pole inenge yakarurama kurudyi.
Muyeramwaka, (Latitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paMutsazanisi zvichienda kuMaodzanyemba kana kuChamhembe kweMutsazanisi. Latitude inoverengwa ichibva paMutsazanisi uyo unopiwa nhamba 0o. Nhamba yelatitude inokwira zvichienda kuNorth pole - nhamba dzichipiwa vara (+), kudzamara dzasvika pa +90o. Nhamba yelatitude inodzika zvichenda kuSouth pole, nhamba dzichipiwa vara (-), kudzamara dzasvika pa -90o. Izvi zvinoreva kuti latitude 20o iri kuMaodzanyemba kweMutsazanisi; latitude -30o kana kuti 30oS iri kuChamhembe kweMutsazanisi. Mepu inotaridza mitsetse yelatitude ichibva kamadokero kuenda kumabvazuva.
Muyeranhambo (Longitude) mitsetse inobatanidza nzvimbo dzine nhambwe yegonyo yakaenzana kana gonyo richipimwa kubva paPrime (Greenwich) zvichienda kuMabvazuva kana kuMadokero ePrime Meridian. Longitude inoverengwa ichibva paPrime Meridian iyo inopiwa nhamba 0o. Nhamba yelongitude inokwira zvichienda kuMabvazuva - nhamba dzichipiwa vara (+), kudzamara dzasvika pa +180o. Nhamba yelongitude inodzika zvichenda kuMadokero, nhamba dzichipiwa vara (-), kudzamara dzasvika pa -180o. Izvi zvinoreva kuti longitude +20o iri kuMabvazuva kwePrime Meridian; longitude -30o iri kuMadokero kwePrime Meridian.
Dendera (Revolution) izwi rinoreva kupoterera kunoita Earth ichitendera zuva. Dendera rinotanga nekuperera panzvimbo imwechete - ipapo paratangira ndipo parinogumira kuverengwa. Earth inoita dendera kamwe (1) pamazuva 365 kana kuti pagore.
Kuzeya neDendera reEarth[chinja | edit source]
Kuzeya. Shoko rokuti kuzeya kweEarth rinoreva kuziririka kunoita nyika paAkiso inobatanidza North pole neSouth pole. Earth inoita monerapo ichiziririka paAkiso iyoyi. Kana tichitarisa North pole kubva muchadenga nyika inoratidzika ichiziririka kuenda nerudzivo rwunopesana newachi - counter-clockwise. Kana kuri kuSouth pole inotaridzika ichitenderera nerudzivo rwunotevedza wachi - clockwise. Kuziririka kunoita nyika ndiko kunoita kuti kuve neusiku nemasikati; nyika inoziririka kamwe (1) panguva inoita 24 maaawa. Pane ipi zvayo nguva: hafu yenyika inenge yakataira zuva iri muchiedza ari masikati; imwe hafu inenge iri murima kudivi risiri kuwana mirazvo yezuva. Saka panyika panogara paine denderedzwa rinotara muganhu pakati perima nechiedza unonzi Denderedzwa reChiedza - Circle of Illumination.
Dendera. Shoko rokuti dendera rinoreva kupoterera kunoita Earth ichitendera zuva. Earth inoita dendera kamwe (1) pamisi 365,25. Dendera rinotanga nekuperera panzvimbo imwechete - ipapo paratangira ndipo parinogumira kuverengwa - nyika ichizotangazve kutenderera nenzira iyoyo imwechete. Nzira inotenderera nayo nyika tichaidana kuti boterekwa; nzira iyi ine kuumbwa kwedenderende kwete denderedzwa. Nokuda kwekuti boterekwa iri idenderende, nhambwe iri pakati penyika nezuva inosiyana mukufamba kwegore - asi izvi sandizvo zvinokonzera mwaka yepanyika.
Kutsveyama kweAkiso yeEarth[chinja | edit source]
Sokutaurwa kwaitwa, Earth inoita dendera (revolves) iri pamutsendo wedenderende (elliptical plane) unochekana neboterekwa rinofamba neEarth kamwe pagore. Panguva imwe chete, Earth inoita monerapo ichiziririka paAkiso inobatanidza North neSouth pole. Akiso yeEarth haina kururama pamutsendo wedenderende asi yakatsveyama negonyo re 23.5o. gonyo riri pakati pemutsendo denderende neAkiso yeEarth haichinje; Akiso inoramba yakanongedza divi rimwe uye yakatsveyama negonyo rimwe re 23.5o. Asi chinoshanduka kuti idivi ripi reAkiso riri pedyo nezuva. Divi riri pedyo nezuva rinowana mirazvo yakanyanya - iri divi ndiro rinenge riri mumwaka wekupisa, zhizha (summer), divi riri kure rinenge riri muchando (winter).
Mazuva ekurangarira[chinja | edit source]
Zuvaragodza (Solstice)
Mazuva eZuvaragodza anoitika June 20-21 neDecember 20-21.
- Pamazuva June 20-21 Earth inenge iri panzvimbo muboterekwa yokuti North pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti North pole haipinde murima zvokuti North pole inowana 24 maawa echiedza. Denderedzwa reChiedza rinenge rakaita muganhu palatitude 66.5oN panova ndipo panotangira Arctic Circle. Panguva imwechete, South pole inenge yakanongedza kwakapesana nezuva, denderedzwa rechiedza rinenge riri panzvimbo yokuti South pole inoramba iri murima. South pole inowana 24 maawa erima.
Pamazuva aya, nzvimbo dzose dziri kuMaodzanyemba eMutsazanisi dzinowana chiedza kwemaAwa anodarika 12; nzvimbo dzose dziri kuChamhembe kweMutsazanisi dzinowana chiedza chiri kwemahawa ari pasi pe 12. Hafu yekuMaodzanyemba inenge iri mumwaka weZhizha, hafu yekuChamhembe inenge iri mumwaka wechando.
- Pamazuva December 20-21 Earth inenge iri panzvimbo muboterekwa yokuti South pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti South pole haipinde murima zvokuti South pole inowana 24 maawa echiedza. Denderedzwa reChiedza rinenge rakaita muganhu palatitude 66.5oS panova ndipo panotangira Antarctic Circle. Panguva imwechete, North pole inenge yakanongedza kwakapesana nezuva, denderedzwa rechiedza rinenge riri panzvimbo yokuti North pole inoramba iri murima. Nouth pole inowana 24 maawa erima.
Pamazuva aya, nzvimbo dzose dziri kuChamhembe kweMutsazanisi dzinowana chiedza kwemahawa anodarika 12; nzvimbo dzose dziri kuMaodzanyemba kweMutsazanisi dzinowana chiedza chiri kwemahawa ari pasi pe 12. Hafu yekuChamhembe inenge iri mumwaka weZhizha, hafu yekuMaodzanyemba inenge iri mumwaka wechando.
Tsazahusiku Equinox
Mazuva eTsazahusiku anoitika March 20-21 neSeptember 20-21. Pamazuva aya Denderedzwa reChiedza rinocheka North pole neSouth pole - mativi ose eAkiso anenge ari hhambwe dzakafanana kubva kuzuva - hapana divi rinenge riri pedyo nezuva kudarika rimwe. Zvakare hapana divi reAkiso rinenge rakanongedza kune zuva. Pamazuva aya nzvimbo dzose dziri panyika dzinowana husiku hwakaenzana, hwakareba 12 maawa - saka mazuva aya achinzi Tsazahusiku- equinox.
Kubva pana March 20-21, nguva yechiedza inoenda ichireba kuhafu yekuMaodzanyemba - kutanga kwenguva yeChirimo (spring) kunzvimbo dziri kuMaodzanyemba kweMutsazanisi. Kunzvimbo dziri kuChamhembe, nguva yechiedza inenge ichiderera, kutanga kwenguva yeMatsutso (autumn) kunzvimbo idzi.
Kubva pana Sep 20-21, nguva yechiedza inoenda ichiderera kuhafu yekuMaodzanyemba - iyi inguva yemwaka we[[Matsutso] (autumn) kunzvimbo dziri ku[[Maodzanyemba kweMutsazanisi. Kunzvimbo dziri kuChamhembe, nguva yechiedza inenge ichireba, nguva yemwaka weChirimo kunzvimbo idzi.
Latitude neLongitude muChiShona[chinja | edit source]
- Muyeramwaka. Taona kuti mwaka yepanyika inosiyana zvichienderana nekusiyana kwelatitude; nokudaro pfungwa iri kuti tsambamba idzi dzidanwe kunzi Muyeramwaka mwaka muChiShona. Mwaka inenge iri kulatitude dzekuMaodzanyemba inopesana nemwaka yelatitude dzekuChamhembe. Nzvimbo dziri mulatitude dzemaTropics munova mune nyika yeZimbabwe, mwaka haiverengwe kusvika pamwaka mina. Izvi zvinokonzerwa nechiitiko chokunge zuva richiwanikwa nemurazvo une simba panguva zhinji dzegore.
Nzvimbo dziri kunze kwelatitude yeTropics dzinoverenga mwaka mina inoonekwa zvakati tsvikiti. Mwaka iyi ndiyo chando; chirimo, zhizha, matsutso inova winter, autumn, summer ne spring kuEnglish.
- Muyeranhambo. Nguva yezuva inosiyana zvichienderana nelongitude, saka zvakafanira kuti longitude inzi Muyeranhambo. Nzvimbo dzakasiyana dzine nguva dzakasiyana zvichienderana nelongitude yenzvimbo yacho. Kune mipanda yenguva (time-zones) yakarongeka ichitevedza rudzivo Mabvazuva-Madokero yakatarwa pamitemo yenguva Pasirose. Nguva idzi hadzizoteveri longitude kuti gedye-gedye nokuda kwekusiyana kwemitemo yenyika dzePasirose panhau yeMipanda yenguva.
Tamboona kuti longitude inoverengwa iri 0-180oE tichienda kuMabvazuva uye 0-180oW tichienda kuMadokero. Zvinoreva kuti gonyo relongitude rinohwerengedzwa kusvika pa360o. Taona zvakare kuti nyika inoziririka kutenderera kamwe pamahawa 24h - mahawa 24h anoenderana ne 360o. Panofambwa 15o yoga-yoga nguva inochinja nehawa imwe (1h).
Nyika yeZimbabwe iri murumana rwemuyeranhambo (longitude) +30oE. Pose panochinja muyeranhamo ne 15o, nguva inochinja neawa rimwe (1h). Nokudaro Zimbabwe inopiwa nguva yakawedzerwa 2h (maawa 2) zvichienzaniswa nenguva iri paPrime Meridian. Somuenzaniso kana nguva iri paPrime Meridian iri pa 06:00hrs, nguva yeZimbabwe inenge iri pa 08:00hrs. Nguva iri paPrime Meridian inonzi Greenwich Mean Time (GMT). Nokumwe kutaura nguva yeZimbabwe inodanwa ichinzi GMT + 2hrs.
- Tariro ndeyekuti mifananidzo ivepo pachidzidzo chino kubatsira kunzwisisa zviri kutsanangurwa.


text:
Tsazaniso
Muchidzidzo cheMasvomhu, tsazaniso (Equation) chinyorwa chinotaridza kuti mativi maviri ezvakanyorwa akaenzana kana kuti anotaura zvakaenzana. Pakati pemativi maviri panonyorwa vara rinoti (=) rinotiudza kuti mativi maviri akaenzana pane zvose. Shoko iri rinotodza kubva pashoko reChiManyika rinoti kutsazana rinoreva kuenzana. Nokuda kwekuti mamwe mashoko haasiri anoshandiswa mazuvaose chinyorwa chino chiri kukwereta mashoko iwayo chichiita kuti ashande muzvidzidzo zviriko mazuvano zvakaita semasvomhu nePimanyika.
Vamwe vatauri vanoti enzane.


text:
Dumba
Muchidzidzo chePimanyika, dumba (Pyramid kuEnglish) chivakwa chine zviso zvese zvokunze (tisingaverenge hwaro) zvakaumbwa kuita gonyonhatu uye zviso izvi zvichinosangana pachimiso chiri pachisuvi. Hwaro hwedumba hunogona kunge hwakaumbwa kuva chero ipi zvayo gonyozhinji (polygon). Izvi zvinoreva kuti dumba rine zviso zvakaumbwa kuva gonyonhatu zvinoverengwa kuva zvitatu kana kuraudza. Dumba reSkweya ndiro rinowonekwa kazhinji.
Kupiwa kwezita[chinja | edit source]
Shoko rokuti dumba rinotoredzera kubva pachiumbwa chinoonekwa kana tichitema mashanga echigabe nokuamisa kuita matumba. Kune matumba ariko nhasi kunyika yeEgypt ayo akavakwa kuti ave nzvimbo yaivigwa anaPharoah madzimambo eEgypt. Dumba ratinoona pakuwunganidza mashanga echibage harifanane kuti gedye-gedye nematumba ari kuEgypt; iri zita rapiwa nokuti ndiro riri pedyo pakucherechedza kuumbwa kwakaitwa dumba
Mhando dzeDumba[chinja | edit source]
Tiri muchidzidzo Kupimanyika, kune marudzi ematumba anodanwa zvakasiyana zvichienderana nechiumbwa chiri pahwaro hwedumba racho. Sokuti kune: dumba regonyonhanhatu (hexagonal pyramid); kwoita dumba reSkweya (square based pyramid); dumba regonyonhatu (triangular pyramid); dumba regonyoina tsazamakonyo (rectangular pyramid), zvichingodaro.
Bibliography[chinja | edit source]
- Wolfgang Kosack: Die altägyptischen Pyramidentexte. In neuer deutscher Uebersetzung; vollständig bearbeitet und herausgegeben von Wolfgang Kosack. Christoph Brunner, Berlin 2012, ISBN 978-3-9524018-1-1.


text:
MUMWE mudzimai akadhonzera murume wake kudare achida US$500 yemendenenzi pamwedzi achiti baba ava ichapungu chaicho sezvo vachiomera “zvose”. Claudia Nzombe akamhan’arira Collin Mateka kuHarare Civil Court achida mari yekuchengetesa vana vavo. “Ini ndiri kutoda mari yakawandisa, yese yaunohora kubasa kwako nekuti ndinochengeta vana usipo uchigara kushamwarikadzi.
“Nyaya haisi yemendenenzi chete zvose zvishoma, ndinoda zvese asi murume uyu chapungu chaicho, anondinyima zvese asi ini ndirini amai vevana vake,” akadaro Nzombe.
Mateka haana kuwirirana nezvainge zvataurwa naNzombe achiti:
“Unoda kuti ndikupe chii, mumba maunogara ndini ndinobhadhara chikafu? Kufuta kudai handiti imari yangu? Ndakakurorera kuti uzvare vana nekundiitira yese yandinoda. Kana ndakaneta imhosva? Ko ndave muchina here usina zororo?”
Akaenderera mberi achiti: “Mari yaunotaura handiiwane kana iwe handina kukuroora mari yakawanda kudaro uyezve unoda mari yevana vamwe vabva zera vave kukwanisa kuzvishandira. Unotopenga.”
Mutongi Gamuchiai Siwadi akati Mateka abvise $150 pamwedzi.


text:
Sirongwa 10
Yisinke Ukareli wEpata?
Kutundilira kwanare, Jehova kwa harere mapata ga litulire po siruwo sokukara kumwe yipo va pameke elikwatakano lyawo nendi neli lyepata. (Deuteronomium 6:6, 7) Eyi yiyo Nombangi daJehova adi litulilire po siruwo nkenye sivike sokuzogera kumwe kuhamena Bibeli ntani neyi yina kuhoroka momaparu gawo. Nampili kwa tunga nyovelike, litulira po siruwo sokupameka elikwatakano lyoge naKarunga pokulironga Bibeli.
Siruwo sokuhedera pepi naJehova. “Hedeni Karunga pepi, nage a mu hede pepi.” (Jakopo 4:8) Ose kudiva nawa Jehova apa atu lirongo kuhamena yikara noyirugana yendi kupitira moBibeli. Nkedi zongwa zokutameka ukareli wepata kuna kara kuresa Bibeli kumwe, nampo kuvhura mu rese ereso lyomosivike eli ali kara melikwamo lyoSikora zoUkareli. Nkenye gumwe mepata kuvhura kumupa ko ruha a rese makura konyima tomu zogere eyi muna lirongere mo.
Siruwo sokureta epata kumwe. Valikwali novareti novanona kunkondopeka elikwatakano lyawo apa ava lirongo Bibeli ngepata. Elirongo olyo lya hepa kukara lyokuhafesa eli nava vhura kundindira nononkondo navenye vemepata. Vakurona kuvhura kuhorowora yirongwa eyi nava zogera kuliza nonomvhura dovana vawo, nampo pokuruganesa yirongwa yomoRuhungu ndi yimbapiratjangwa yapeke. Kuvhura kuzogera maudigu aga ava ligwanekere nago vana woge kosure nokuvavatera omu nava ga kohonona po. Kuvhura kuliyomberesa marusumo aga ngava ka dimba kepongo ntani konyima zoukareli wepata kuvhura kunwa ndi kulya ko yuma.
Kukara noukareli wepata nkenye sivike ngayi vatera navenye vemepata va hafere kulironga Nonkango daKarunga ntani age nga mu tungika kelituromo lyeni.
Morwasinke atu litulilire po siruwo soukareli wepata?
Ngapi vakurona nava rugana ukareli wepata yipo navenye va u hafere?